Mesyuarat jemput MP BN, bila tiba PH pun ada – Wee Ka Siong
Oleh KOSMO!

21 November 2022, 2:57 pm
PETALING JAYA – Ahli Parlimen BN Ayer Hitam, Datuk Wee Ka Siong menegaskan bahawa tiada sebarang perjumpaan di antara Ahli Parlimen Barisan Nasional (BN) dan wakil Pakatan Harapan (PH) di Hotel Seri Pacific, hari ini.
Sebelum itu katanya, beliau telah menerima notis melalui aplikasi WhatsApp daripada Setiausaha Kerja BN pada jam 11.23 malam semalam mengatakan perjumpaan itu hanya melibatkan Ahli-Ahli Parlimen BN sahaja.
“Saya terkilan apabila sebaik saja tiba di Seri Pacific Hotel, pemimpin-pemimpin PH turut hadir dalam perjumpaan ini. Saya tidak tahu sama ada ia telah diatur terlebih awal atau kebetulan.
“Perlu ditegaskan tiada sebarang perjumpaan di antara Ahli Parlimen BN dan wakil PH berlangsung ketika saya berada di Seri Pacific Hotel dari 10 pagi hingga 12 tengahari,” katanya.
Apa yang pasti katanya, beliau hanya menghadiri perjumpaan bersama Pengerusi BN, Datuk Seri Dr. Ahmad Zahid Hamidi dan semua Ahli Parlimen BN sahaja.
“Pagi tadi saya menghadiri perjumpaan Pengerusi BN dengan semua Ahli Parlimen BN pada jam 10 pagi di Seri Pacific Hotel, Kuala Lumpur.

“Selepas perjumpaan dan sidang media bersurai, saya tidak terlibat dalam mana-mana perbincangan, pertemuan samada kebetulan atau tidak dengan pemimpin-pemimpin PH.
“Apa jua keputusan yang dibuat oleh BN perlu mendapat persetujuan dan mandat daripada Dewan Tertinggi BN,” katanya.
Sebelumnya, Setiausaha Agung UMNO, Datuk Seri Ahmad Maslan dilaporkan berkata, seramai 26 Ahli Parlimen BN hadir dalam perjumpaan di Hotel Seri Pacific di Kuala Lumpur, hari ini.
Menurutnya, empat orang tidak hadir, termasuk dua yang kurang sihat.
“Maklum balas perundingan akan dibawa ke Majlis Tertinggi BN,” katanya. – KOSMO! ONLINE


Pita suara ‘rabak’, Dina Nadzir berehat sebulan
Oleh NUR AL-FAIRUZA SYARFA NOR SAIDI

21 November 2022, 2:28 pm
PETALING JAYA – Sering membawakan tugasan lagu yang sukar ditambah dengan semangatnya untuk melakukan yang terbaik dalam Gegar Vaganza musim kesembilan (GV9) mengakibatkan penyanyi Dina Nadzir berdepan risiko kerosakan kekal pada pita suaranya.
Kata Dina yang tersingkir pada minggu separuh akhir malam tadi, selama 10 minggu bertanding, semangatnya untuk terus berjuang dalam GV9 tidak pernah luntur.
Keadaan itu sekali gus menyebabkan dia mengalami kecederaan pada pita suara yang sudah berlarutan agak lama.
“Saya bertarung sedaya mungkin sehingga terdapat kecederaan pada pita suara. Lagipun, lagu-lagu yang disampaikan bukanlah lagu yang senang.
“Ada video yang menunjukkan pita suara saya sudah rabak. Kalau orang lain, mesti sudah lama tarik diri dalam pertandingan ini,” katanya dalam sidang akhbar usai konsert GV9 malam tadi.
Tambah Dina, dia mendapati pita suaranya mengalami masalah serius selepas tiga minggu dia terkena jangkitan Covid-19 sewaktu minggu kedua GV9 sehingga menyedari berlaku perubahan pada suaranya.

“Perkara yang saya buat sebelum ini jadi senang tiba-tiba saya tidak boleh lakukannya. Saya fikir itu kesan Covid-19.
“Minggu keempat saya berjumpa doktor dan nampak bintik pada pita suara. Seminggu kemudian, bintik itu menjadi semakin besar,” katanya.
Biarpun begitu, Dina, 37, tetap mengambil risiko terus berjuang dalam GV9 untuk menghidupkan kembali kariernya dalam bidang nyanyian.
“Saya tidak mahu sia-siakan peluang berada dalam GV9 kerana sudah lama tinggalkan dan mahu kembali semula dalam bidang muzik.
“Pada masa sama, apabila mendapat peluang untuk beraksi di pentas besar sebegini, saya tidak akan mensia-siakan waktu yang ada.
“Dengan kerjasama dari pihak radio, mereka juga pertimbangkan masa cuti saya untuk ke udara. Saya sedar dengan risiko yang diambil tetapi habis pertandingan ini baru saya fikir semula,” ujarnya.
Susulan itu, pelantun lagu Wanita Besi itu diminta untuk bercuti selama sebulan oleh Syafinaz selepas menamatkan perjuangan dalam GV9.
Jika tidak, dia harus berdepan dengan situasi tidak boleh bernyanyi untuk selama-lamanya.
Terdahulu, Dina bersama-sama Fuad Rahman merupakan peserta yang tersingkir pada pentas separuh akhir malam tadi.
Baki enam peserta lain iaitu Jaclyn Victor, Shila Amzah, Tomok, Bob Yusof dan V.E akan berentap untuk merebut gelaran juara GV9 pada minggu depan. -KOSMO! ONLINE


Mahkamah Agung putuskan usia mengundi 18 tahun melanggar hak golongan muda
Oleh KOSMO!

21 November 2022, 2:19 pm
WELLINGTON – Mahkamah Agung New Zealand hari ini membuat keputusan bahawa usia mengundi semasa 18 tahun melanggar hak golongan muda sekali gus mendorong kerajaan melancarkan pelan untuk menurunkan usia tersebut kepada 16 tahun.
Susulan keputusan itu, Perdana Menteri Jacinda Ardern segera memperkenalkan draf undang-undang untuk menurunkan usia mengundi, namun memberi amaran bahawa perubahan sukar dilaksanakan dan tidak boleh dikuatkuasakan sebelum pilihan raya umum 2023.
Ardern menyokong perubahan itu tetapi berkata, ia memerlukan sokongan 120 anggota Parlimen New Zealand.
“Saya secara peribadi menyokong penurunan usia mengundi tetapi isu ini bukan untuk saya yang memutuskan ataupun kerajaan.
“Sebaliknya, sebarang perubahan kepada undang-undang pilihan raya memerlukan sokongan 75 peratus anggota Parlimen,” katanya kepada pemberita di Wellington.
Keputusan Mahkamah Agung itu merupakan penutup kepada kes berusia dua tahun yang dikemukakan oleh kumpulan Make it 16 tetapi hanya Parlimen  boleh menurunkan usia mengundi.

Bagaimanapun, keputusan Mahkamah Agung itu bermakna Parlimen kini melanggar hak asasi pengundi sekali gus memaksa anggota-anggota Parlimen menimbang untuk melakukan perubahan.
Hanya segelintir negara di dunia mempunyai usia mengundi 16 tahun khususnya Brazil. – AFP


Pegawai kemas pejabat menteri tiga minggu sebelum PRU15
Oleh KOSMO!

21 November 2022, 2:19 pm
PUTRAJAYA – Beberapa pegawai kepada menteri dalam kerajaan terdahulu mengakui sudah mengemas pejabat masing-masing sejak beberapa minggu lalu iaitu sebelum Pilihan Raya Umum ke-15 (PRU15) diadakan pada Sabtu.
Tindakan itu dilakukan sebagai persediaan awal memandangkan status untuk terus berkhidmat di pejabat kementerian selepas PRU15 masih belum diketahui dan hanya ditentukan selepas pembentukan kerajaan baharu.
Seorang pegawai kepada salah seorang menteri berkata, pihaknya sudah mengemas ruang pejabat mereka sejak beberapa minggu lalu sebagai persediaan awal sekiranya tidak dapat bertugas lagi.
“Ramai sudah berkemas beberapa minggu sebelum PRU15, sama seperti saya juga,” katanya ringkas kepada Kosmo! di sini tadi.
Secara kebiasaan, tugas pegawai-pegawai terbabit akan kekal di Putrajaya sekiranya menteri dijaga mereka kekal menjadi Kabinet kerajaan selepas PRU15.
Jika sebaliknya, ada daripada mereka perlu mengundur diri atau berkhidmat bersama kementerian lain. – KOSMO! ONLINE


PRU15: PN serah SD sokong Muhyiddin PM ke-10 kepada Agong
Oleh KOSMO!

21 November 2022, 2:30 pm
PETALING JAYA – Perikatan Nasional (PN) telah mengemukakan Surat Akuan Berkanun daripada Ahli Dewan Rakyat yang memberikan kepercayaan kepada Tan Sri Muhyiddin Yassin untuk dilantik sebagai Perdana Menteri Ke-10 kepada Yang di-Pertuan Agong.
Setiausaha Agung PN, Datuk Seri Hamzah Zainudin berkata, jumlah Surat Akuan yang dihantar adalah melebihi 112.
Jelas beliau, jumlah tersebut adalah majoriti Ahli Dewan Rakyat yang diperlukan untuk pelantikan Perdana Menteri di bawah Perkara 43 Perlembagaan Persekutuan. – KOSMO! ONLINE


[VIDEO] Harap semua bersabar – Agong
Oleh HARRITH HISHAM

21 November 2022, 2:11 pm
KUALA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah agar rakyat bersabar berikutan kemelut politik yang melanda ketika ini.
Titah Seri Paduka Baginda, bagaimanapun, Kerajaan Caretaker masih berjalan seperti biasa.
“Harap semua bersabar dan bertenang. Saya tidak akan keluarkan apa-apa kenyataan.
“Semua pihak boleh rujuk kepada kenyataan yang dikeluarkan oleh Istana Negara,” titah baginda.
Baginda berkata demikian ketika berkenan bertemu dan menyampaikan bungkusan makanan kepada pengamal media yang berkumpul di hadapan pintu 2 Istana Negara di sini hari ini.
Terdahulu, Istana Negara dalam kenyataan berkata, Seri Paduka berkenan melanjutkan proses bagi ketua dan gabungan parti-parti politik mengemukakan gabungan pasca Pilihan Raya Umum ke-15 (PRU15) dan pencalonan Perdana Menteri Malaysia ke-10 sehingga pukul 2 petang esok. – KOSMO! ONLINE


Klip filem Mat Kilau selar orang Melayu tular
Oleh KOSMO!

21 November 2022, 2:53 pm
PETALING JAYA – Situasi politik yang mendebarkan ketika ini menyebabkan netizen menularkan semula sebahagian adegan dalam filem Mat Kilau: Kebangkitan Pahlawan menunjukkan dialog Kapten Syers lakonan Geoff Andre Feyaerts yang menyelar orang Melayu.
“Kamu tengok depan mata kamu sendiri. Orang Melayu tak akan dapat halau orang Inggeris. Kerana bangsa kamu adalah bangsa yang berpecah belah.
“Kamu tak pernah bersatu. Itulah sebabnya awak lemah. Orang kamu belot kepada kamu sendiri. Orang Melayu sangat mudah dibeli. Sebab itu bangsa kamu akan sentiasa dijajah,” kata watak Kapten Syers itu.
Klip video itu kemudian disusuli dengan dialog watak Toga lakonan Yayan Ruhian yang menyatakan: “Kerana perpaduan mereka adalah senjata utama orang Melayu yang paling hebat” sebelum disanggah Kapten Syers.
“Mereka tak akan bersatu sampai bila-bila. Orang Melayu bangsa yang pentingkan diri dan penuh dengan hasad dengki sesama mereka. Sebab itu mereka mudah dijajah dan dipijak,” katanya. – KOSMO! ONLINE


Mahkamah: Najib berhasrat tutup 1MDB – Saksi
Oleh NUZULSHAM SHAMSUDDIN

21 November 2022, 2:43 pm
KUALA LUMPUR – Saksi pendakwaan ke-43 memberitahu Mahkamah Tinggi di sini hari ini bahawa bekas Perdana Menteri, Datuk Seri Najib Tun Razak berhasrat untuk menutup syarikat pelaburan strategik negara 1Malaysia Development Berhad (1MDB), berikutan beban hutang ditanggungnya.
Pengerusi kumpulan Media The Edge, Datuk Tong Kooi Ong ketika disoal balas peguam bela, Tan Sri Muhammad Shafee Abdullah berkata, Najib memaklumkan perkara itu kepadanya selepas beliau menjelaskan mengenai skandal yang menyelubungi syarikat berkenaan.
Menurut Kooi Ong semasa pertemuan dikediaman Najib Mac 2015, beliau mencadangkan supaya ahli perniagaan dalam buruan Low Taek Jho atau Jho Low disiasat dan didakwa kerana ‘mencuri’ AS$700 juta milik 1MDB, tetapi diminta beredar daripada kediaman berkenaan.
Kooi Ong berkata, ini kerana dia secara jelas telah menunjukkan bukti e-mel bahawa wang terbabit dilencongkan kepada syarikat Good Star Ltd milik Jho Low dan syarikat PetroSaudi Ltd (PSI) yang menjalinkan usaha sama dengan 1MDB sebenarnya bukan syarikat dimiliki kerajaan Arab Saudi.
Bagaimanapun Najib hanya mendiamkan diri.
“Selepas saya memberikan penjelasan itu, (skandal 1MDB) Najib beritahu dia akan menutup 1MDB… saya beritahu, Jho Low mesti dipertanggungjawabkan dan disiasat serta didakwa,” katanya.

Najib, 69 yang menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.
Perbicaraan di hadapan Hakim Datuk Collin Lawrence Sequerah bersambung lagi petang ini. – KOSMO! ONLINE


Tunggu sahaja, sudah cukup, lebih daripada cukup – Abdul Hadi
Oleh ZULKIFLI MANZOR

21 November 2022, 2:29 pm
KUALA LUMPUR – Presiden Pas, Tan Sri Abdul Hadi Awang meninggalkan kawasan kediaman Pengerusi Perikatan Nasional (PN), Tan Sri Muhyiddin Yassin kira-kira pukul 2 petang ini.
Beliau ketika ditanya pemberita mengenai kemungkinan Perikatan Nasional (PN) membentuk kerajaan mendakwa PN telah memperoleh sokongan mencukupi Ahli Parlimen.
“Tunggu dijemput, diundang bila-bila masa sahaja. Ya tunggu sahaja. Sudah cukup (sokongan Ahli Parlimen), melebihi daripada cukup. Insya-Allah,” katanya kepada pemberita yang menunggu di hadapan kawasan kediaman Muhyiddin di Bukit Damansara sejak pagi tadi.
Terdahulu, Abdul Hadi dilihat memasuki kawasan kediaman berkenaan kira-kira pukul 11.30 pagi ini dengan menaiki kereta jenis BMW yang diringi dua kenderaan lain.
Keputusan Pilihan Raya Umum Ke-15 (PRU15) menyaksikan tiada mana-mana parti politik memperoleh majoriti mudah 112 kerusi untuk membentuk kerajaan.
Ketua parti politik dan ketua gabungan parti politik diminta mengemukakan nama seorang Ahli Parlimen yang mendapat kepercayaan majoriti untuk menjadi calon Perdana Menteri kepada Istana Negara sebelum pukul 2 petang esok. – KOSMO! ONLINE


Kerajaan negeri P. Pinang bentang bajet defisit RM467.12 juta
Oleh SAFINA RAMLI

21 November 2022, 2:38 pm
GEORGE TOWN – Kerajaan negeri Pulau Pinang hari ini membentangkan Bajet 2023 dengan defisit sebanyak RM467.12 juta.
Ketua Menteri, Chow Kon Yeow berkata, jangkaan defisit itu bertambah sebanyak RM17.32 juta berbanding tahun 2022 yang berjumlah RM449.80 juta.
“Mengambil kira jangkaan hasil tahun 2023 berjumlah RM522.35 juta berbanding perbelanjaan mengurus sebanyak RM989.47 juta, ia akan menjadikan Bajet 2023 mengalami defisit sebanyak RM467.12 juta.
“Namun mengambil kira janji kerajaan negeri yang akan sentiasa berusaha dan berikhtiar untuk melonjakkan pembangunan negeri di samping memastikan kesejahteraan rakyat sentiasa dipelihara, maka bajet berdefisit perlu dilaksanakan,” katanya ketika membentangkan Bajet 2023 Negeri Pulau Pinang dalam sidang Dewan Undangan Negeri (Dun) di sini, hari ini.
Kon Yeow (DAP-Padang Kota) berkata, anggaran defisit atau kekurangan RM467.12 juta yang dijangka dalam Bajet 2023 akan dibiayai daripada Simpanan Terkumpul Negeri yang berbaki sebanyak RM848.82 juta pada akhir tahun 2021.
“Jumlah keseluruhan rizab kerajaan negeri setakat akhir tahun 2021 adalah berjumlah RM2.117 bilion termasuk Akaun Amanah Disatukan,” katanya.

Tambahnya, perbelanjaan mengurus yang dicadangkan bagi tahun 2023 sejumlah RM989.47 juta merupakan peningkatan sebanyak RM54.25 juta berbanding tahun 2022.
”Antara punca utama peningkatan perbelanjaan mengurus tahun 2023 adalah berikutan pertambahan caruman ke Kumpulan Wang Pembangunan Negeri sebanyak RM40 juta, iaitu caruman sebanyak RM240 juta pada tahun 2023 berbanding RM200 juta pada tahun 2022,”katanya.
Dalam pada itu katanya, kerajaan negeri menganggarkan hasil yang boleh dikutip pada tahun 2023 adalah berjumlah RM522,353,370 iaitu pertambahan sebanyak RM36.93 juta atau 7.61 peratus berbanding anggaran hasil tahun semasa 2022 sebanyak RM485.42 juta. – KOSMO! ONLINE


Bajet MAIWP 2023 RM1.4 bilion
Oleh NURUL IZZATI ZAINI

22 November 2022, 8:50 pm
KUALA LUMPUR – Majlis Agama Islam Wilayah Persekutuan (MAIWP) memperuntukkan bajet sebanyak RM1.4 bilion untuk tahun depan, iaitu peningkatan sebanyak 13.54 peratus berbanding RM1.28 bilion tahun ini.
Pengerusinya, Tan Sri Dr. Mohd. Daud Bakar berkata, ia berikutan anggaran pendapatan MAIWP pada 2023 yang meningkat sebanyak 15.7 peratus kepada RM1.28 bilion berbanding RM1.11 bilion pada 2022.
Jelasnya, MAIWP menyasarkan kutipan zakat sebanyak RM1 bilion, manakala selebihnya merupakan anggaran pendapatan daripada sumber lain seperti sewaan, yuran pengajian serta pelaburan dan peruntukan geran daripada Kementerian Kewangan.
“Tahun depan kami memperuntukkan perbelanjaan agihan zakat kepada asnaf sebanyak RM1.177 bilion, perbelanjaan pengurusan RM199 juta dan perbelanjaan pembangunan berjumlah RM70.7 juta.
“Bajet defisit disediakan melalui pencairan rizab simpanan dan wang tunai sebanyak RM162.12 juta untuk 2023. Bajet itu dijangka melebihi jumlah anggaran pendapatan 2023,” katanya pada sidang akhbar di sini hari ini.
Sementara itu, Mohd. Daud berkata, sejumlah RM50 juta akan disalurkan kepada 73,895 asnaf sehingga hujung tahun ini menerusi Bantuan Zakat Khas MAIWP Insani.

Menurutnya, bantuan tersebut bertujuan untuk menyantuni semua asnaf di Wilayah Persekutuan, berikutan cabaran krisis makanan dan bahan tenaga yang berlaku kini.
Bantuan Zakat Khas MAIWP Insani berjumlah RM50 juta disalurkan sehingga akhir tahun ini bagi menyantuni semua asnaf di Wilayah Persekutuan.
“Seramai 30,000 orang penerima Bantuan Kewangan Bulanan akan menerima bantuan zakat khas RM1,000 seorang di mana RM250 telah dibayar pada Ogos lepas, manakala baki sebanyak RM750 akan dibayar pada Disember ini.
“Bantuan Am Persekolahan sebanyak RM200 juga akan disalurkan kepada 36,750 orang pelajar manakala 6,600 penerima akan mendapat zakat khas Bantuan Am Pelajaran Institut Pengajian Tinggi sebanyak RM500,” katanya.
Tambah Daud lagi, semua bantuan akan disalurkan secara berperingkat kepada penerima yang ada dalam pangkalan data MAIWP dan menjangka seramai 2,000 asnaf akan dikeluarkan daripada garis kemiskinan sehingga penghujung tahun ini.
Sementara itu, Daud turut berkata, 530 buah institusi termasuklah sekolah rendah, menengah, KAFA, Tahfiz di seluruh Wilayah Persekutuan akan menerima RM30,000, bagi membiayai pelaksanaan aktiviti pelajar asnaf dan pembaikan infrastruktur.
15 buah hospital turut disalurkan Bantuan Khas Tabung Kebajikan Hospital dengan melibatkan perbelanjaan sebanyak RM950 ribu untuk menampung kos-kos rawatan asnaf.
Bermula Januari hingga Oktober 2022 sahaja, MAIWP telah mengagihkan hampir RM700 juta dana zakat menerusi bantuan secara langsung dan tidak langsung kepada asnaf yang memerlukan.
“Kemampuan untuk menyediakan peruntukan yang besar ini berjaya dilaksanakan oleh MAIWP hasil daripada komitmen para pembayar zakat di dalam dan luar Wilayah Persekutuan.
“Setinggi-tinggi penghargaan saya ucapkan kepada semua pembayar zakat, kerana dengan zakat anda, MAIWP dapat melaksanakan amanah dengan membantu mereka yang memerlukan,” ujarnya. – KOSMO! ONLINE


Piala Dunia: Denmark buang peluang menang
Oleh KOSMO!

22 November 2022, 11:12 pm
AL RAYYAN – Denmark terpaksa berpuas hati apabila sekadar seri tanpa jaringan dengan Tunisia pada aksi pertama Kumpulan D kempen Piala Dunia 2022 di Stadium Education City sebentar tadi.
Skuad bimbingan Kasper Hjulmand itu sepatutnya berpeluang untuk mengutip tiga mata berdasarkan 61 peratus penguasaan permainan sepanjang tempoh 90 minit tersebut.
Sebaliknya, Tunisia dilihat lebih mengancam gawang Denmark dengan beberapa percubaan terutamanya menerusi Issam Jebali yang mensia-siakan situasi satu lawan satu berdepan penjaga gol, Kasper Schmeichel.
Denmark juga gagal memanfaatkan kelebihan situasi bola mati selepas meraih banyak sepakan penjuru dan percuma sepanjang tempoh 45 minit pertama permainan.
Perancang utama Denmark, Christian Eriksen juga berdepan kesukaran untuk menghantar bola kepada rakan sepasukannya ke kawasan kotak penalti Tunisia.
Penyerang gantian, Andreas Cornelius seharusnya menyalahkan diri sendiri apabila gagal memanfaatkan peluang terbaik Denmark selepas percubaannya sekadar terkena palang gol pada minit ke-70.

Denmark juga hampir-hampir meraih sepakan penalti pada lewat permainan selepas bola hasil percubaan Cornelius didakwa terkena tangan pemain pertahanan Tunisia, Yassine Meriah.
Bagaimanapun, pengadil memutuskan tidak menganugerahkan sepakan penalti selepas beliau melihat semula insiden itu menerusi bantuan sistem Video Bantuan Pengadil (VAR).
Hasilnya, Denmark terpaksa berpuas hati membuka kempen Piala Dunia kali ini dengan satu mata sekali gus menyukarkan peluang mereka dalam misi memburu kedudukan dua terbaik Kumpulan D.
Ini kerana lawan seterusnya buat Denmark adalah juara bertahan, Perancis di Stadium 974 pada 27 November ini iaitu sehari selepas aksi antara Tunisia menentang Australia di Stadium Al Janoub.
Sebagai rekod, ini adalah perlawanan kedua di Piala Dunia kali ini yang berkesudahan seri selepas Amerika Syarikat terikat 1-1 dengan Wales dalam aksi Kumpulan B awal pagi tadi. – KOSMO! ONLINE


Perkasa ekonomi antara fokus Belanjawan Selangor 2023
Oleh NURUL IZZATI ZAINI

22 November 2022, 9:34 pm
PETALING JAYA- Pembentangan Belanjawan Selangor 2023 dalam Persidangan Dewan Undangan Negeri (DUN) Jumaat ini, akan memfokuskan kepada pemerkasaan kegiatan ekonomi negeri itu.
Menteri Besar Selangor, Datuk Seri Amiruddin Shari berkata, istilah ‘resilient’ (tahan uji) yang diperkenalkan dalam belanjawan lepas akan diperkasakan lagi supaya dapat menongkah gelombang kemeselatan ekonomi tahun hadapan.
“Negeri Selangor merupakan negeri yang boleh menongkah arus walaupun keadaan ekonomi dijangka mencabar tahun depan disebabkan oleh krisis bekalan dan geopolitik yang tidak seimbang.
“Pembentangan belanjawan jumaat ini akan diikuti dengan beberapa pindaan melibatkan enakmen luas dan juga berkenaan saraan ataupun pencen,” katanya kepada pemberita selepas sidang media Selangor Masters 2022, disini, hari ini.
Tambahnya lagi, beberapa inisiatif lain buat anak-anak muda, wanita, dan pemerkasaan ekonomi juga akan turut dibentangkan.
Sementara itu, Amiruddin berkata rang undang-undang penting akan dibentangkan seperti perbekalan (belanjawan), enakmen luas (pindaan) dan tubuh kerajaan negeri supaya undang-undang anti lompat parti dapat diselaraskan.

“Dua yang terpenting iaitu undang-undang perbekalan (belanjawan) dan pindaan terhadap undang-undang tubuh kerajaan negeri akan mula kita bentangkan esok,” katanya.
Terdahulu, belanjawan tersebut yang sepatutnya dibentangkan pada Oktober lepas, telah ditangguh ke 25 November ini, bagi memberi laluan kepada Pilihan Raya Umum Ke-15 (PRU15).- KOSMO! ONLINE.


Wartawan pakai baju LGBT dilarang masuk stadium Piala Dunia Qatar
Oleh KOSMO!

22 November 2022, 8:00 pm
DOHA – Seorang wartawan ditegah daripada memasuki stadium ketika perlawanan bola sepak Piala Dunia berlangsung antara pasukan Amerika Syarikat (AS) dan Wales kerana memakai baju-T memaparkan lambang lesbian, gay, biseksual dan transgender (LGBT), lapor akhbar Daily Star semalam.
Wartawan stesen penyiaran CBS Sports, Grant Wahl, ketika itu memakai baju-T bercorak pelangi yang mengelilingi sebiji bola sepak pada bahagian tengah.
Dia cuba memasuki Stadium Ahmad Bin Ali namun, seorang pengawal keselamatan melarang warga AS itu daripada memasuki lokasi perlawanan sekiranya dia enggan menukar pakaian.
“Pengawal keselamatan tidak membenarkan saya memasuki stadium untuk menonton perlawanan antara AS-Wales. ‘Anda perlu menukar pakaian, ia tidak dibenarkan’,” kata Wahl menerusi ciapan di laman Twitter.
Wahl akhirnya dibenarkan memasuki stadium tersebut lalu dia memuat naik satu hantaran lain yang berbunyi: “Saya okay, namun ia adalah satu kesukaran yang tidak perlu. Saya berada di pusat media dan masih memakai baju-T yang sama. Saya telah ditahan selama hampir sejam,” katanya.
Ketika menjelaskan situasi sebenar yang berlaku, Wahl menerusi blog kendaliannya berkata, dia ditahan selama 25 minit selain telefon bimbit miliknya turut dirampas.

Pengawal keselamatan juga didakwa berulang kali menyuruh dia menukar pakaian.
Tambah Wahl, seorang komander kemudian menghampirinya dan memberitahu bahawa mereka akan melepaskannya serta memohon maaf atas semua kesulitan itu.
Seorang wakil daripada Persekutuan Bola Sepak Dunia (FIFA) turut membuat permohonan maaf kepada Wahl. – Agensi


Bakal pengantin ‘dirasuk’ roh, menari tarian Jawa
Oleh KOSMO!

22 November 2022, 8:30 pm
JAKARTA – Sebuah klip video tular di media sosial Indonesia memaparkan adegan  seorang wanita yang didakwa dirasuk ketika menjalani sesi fotografi praperkahwinan sehingga menyebabkan dia menari dalam keadaan tidak sedarkan diri, lapor program berita Liputan6 kelmarin.
Berdasarkan video dikongsikan di laman TikTok itu, pasangan bakal pengantin tersebut dilihat memakai pakaian mengikut adat resam Jawa.
Aktiviti bersolek dan memakai pakaian tradisional itu pada awalnya berjalan lancar dengan kedua-dua mereka tersenyum sepanjang penggambaran dilakukan.
Bagaimanapun, situasi mula bertukar seram apabila pandangan mata bakal pengantin perempuan secara tiba-tiba berubah dan dia turut bercakap dalam dialek berbeza sambil memperkenalkan diri sebagai seorang penari.
Ketika perakam video bertanya siapa yang memasuki jasad wanita berkenaan dalam bahasa baku  Indonesia, dia menjawab dalam bahasa Sunda.
“Saya panggil ‘Nyai’ ya?” soal perakam sambil disahut dengan anggukan kepala daripada wanita berkenaan.

Dia kemudian meneruskan tarian dengan sekurang-kurangnya dua tarian Jawa dipersembahkan. Tariannya kelihatan lemah gemalai dengan gerakan tangan dan kaki yang lembut.
Tidak lama selepas itu, wanita tersebut menyuarakan hasrat untuk mengundur diri dan mengucapkan  terima kasih dalam bahasa Sunda.
Video tersebut menjadi tular dan menerima pelbagai komen daripada netizen.
“Sopan betul cara dia mengundur diri,” kata seorang pengguna.
“Auranya amat berbeza, dia kelihatan sangat cantik ketika menari,” ujar seorang lagi netizen. – Agensi


Nad Zainal masuk ICU akibat jangkitan kuman paru-paru
Oleh MOHD. HAIKAL ISA

22 November 2022, 10:06 pm
PETALING JAYA – “Nanad sekarang sedang dirawat di unit rawatan rapi (ICU) namun saya difahamkan keadaannya kini stabil.”
Demikian kata rakan baik pelakon Nad Zainal yang juga merupakan pengurus kepada pengacara, Sherry Alhadad iaitu Aina Liza berhubung keadaan kesihatan aktres itu yang dipercayai menghidap jangkitan kuman pada paru-paru.
Aina ketika dihubungi Kosmo! Online sebentar tadi memberitahu, Nad, 32, dimasukkan ke wad ICU Hospital Pakar Ampang Puteri berkenaan sejak semalam namun dia sendiri tidak mempunyai perincian lanjut kerana belum berkesempatan melawatnya.
“Nanad masih sedar. Saya dan kawan-kawan lain nak datang melawat tapi dia tidak benarkan kami datang.
“Besar kemungkinan, dia mengalami gejala Long Covid selepas sembuh daripada virus maut tersebut beberapa bulan lalu.
“Kalau nak tahu perincian lanjut tentang keadaannya mungkin boleh hubungi bekas suaminya, Faliq atau rakan rapatnya, Ungku Ismail,” ujar Aina.
Menurutnya lagi, Nad sudah mengadu tidak sedap badan sejak dua hari lalu namun membiarkan keadaan itu berlarutan hinggalah semalam.

“Dia ingatkan boleh sembuh sendiri tapi tunggu punya tunggu, keadaannya semakin memburuk. Sampai tak boleh bangun. Itu yang kena masuk hospital.
“Saya minta orang ramai mendoakan agar Nanad diberikan kesembuhan secepat mungkin. Insya-Allah,” katanya lagi.
Terdahulu, Aina menerusi satu hantaran dalam Instastory menulis: “Assalamualaikum semua. Mohon semua doakan Nad Zainal yang sedang berada dalam ICU. Semoga beliau diberikan kesembuhan sepenuhnya. Amin.” – KOSMO! ONLINE


Adik-beradik dari Denmark kumpul kad Pokemon terbanyak di dunia
Oleh KOSMO!

22 November 2022, 7:30 pm
COPENHAGEN – Dua adik-beradik lelaki dari Denmark mencipta rekod dunia Guinness apabila berjaya mengumpulkan koleksi lebih 32,000 kad Pokemon baru-baru ini.
Jens Ishoy Prehn dan Per Ishoy Nielsen memberitahu Guinness World Records bahawa mereka telah mengumpulkan kad permainan popular untuk seluruh kehidupan dewasa mereka.
Koleksi mereka kini berjumlah 32,809 kad Pokenon yang berbeza.
Pokemon ialah siri permainan video yang dibangunkan oleh Game Freak dan diterbitkan oleh syarikat Nintendo berdasarkan siri anime televisyen  popular di kebanyakan negara di dunia.
Adik-beradik itu berkata, mereka telah membelanjakan banyak wang untuk membeli kad selama bertahun-tahun walaupun mendapat tentangan daripada ibu bapa.
Mereka berkata,  kad mereka yang paling berharga iaitu Charizard edisi pertama bernilai kira-kira AS$20,000 (RM91,460) dalam pasaran semasa. – Agensi


Piala Dunia: Argentina tumbang dek ‘si kerdil Arab Saudi’
Oleh MEJA SUKAN KOSMO!

22 November 2022, 8:18 pm
LUSAIL – Kejutan terbesar dilakar Arab Saudi pada saingan Piala Dunia 2022 apabila mencatat kemenangan 2-1 ke atas pasukan pilihan, Argentina dalam aksi Kumpulan C di Stadium Lusail sebentar tadi.
Meskipun La Albiceleste dilihat lebih banyak menguasai permainan, namun Saudi langsung tidak mengalah apabila berani melakukan asakan selain bijak menggunakan perangkap ofsaid sehingga menganggu rentak permainan Argentina.
Hasil perangkap ofsaid yang direncana skuad kendalian Herve Renard itu, tiga gol yang dijaringkan Argentina pada separuh masa pertama tidak dikira selepas pemain berada dalam kedudukan ofsaid.
Bagaimanapun, juara Piala Dunia dua kali itu terlebih dahulu mendahului perlawanan pada minit kesembilan menerusi Lionel Messi yang tenang menyempurnakan sepakan penalti selepas Leandro Paredes dikasari Ali Albulayhi.
Walaupun ketinggalan, namun Saudi tetap tenang dan dapat mengimbangi permainan Argentina selain perangkap ofsaid dilakukan benar-benar membantu mereka mempertahankan pintu gol daripada dibolosi sehingga tamat separuh masa pertama.
Sebaik perlawanan bersambung di separuh masa kedua, Saudi hanya memerlukan tiga minit untuk menyamakan kedudukan apabila Saleh Alshehri berjaya menewaskan penjaga gol Argentina, Emiliano Martinez selepas dia melepasi kawalan Cristian Romero.

Lima minit berselang, pintu gol Argentina bocor lagi selepas percubaan pemain tengah Saudi, Salem Aldawsari gagal ditepis Martinez, sekali gus menyaksikan wakil Asia itu mendahului perlawanan 2-1.
Tersentak dengan dua gol yang dijaringkan, anak-anak buah Lionel Scaloni mula meningkatkan tempo permainan dan hampir menyamakan kedudukan pada minit ke-63, namun percubaan Lisandro Martinez diselamatkan penjaga gol Saudi, Mohammed Alowais.
Memasuki 20 minit terakhir, Argentina semakin terdesak untuk memburu jaringan dan mula melancarkan serangan demi serangan, namun Saudi berjaya mengekang asakan tersebut dan mempertahankan kedudukan 2-1 hingga tamat permainan. – KOSMO! ONLINE


Kelab Golf Seri Selangor kembali menjadi tuan rumah buat ‘Selangor Masters’
Oleh NURUL IZZATI ZAINI

22 November 2022, 9:28 pm
PETALING JAYA – Jelajah Pembangunan Asia (ADT) bersedia membuat kemunculan semula apabila Kelab Golf Seri Selangor kembali menjadi tuan rumah buat Kejohanan Masters Selangor, musim ini.
Menteri Besar Selangor, Datuk Seri Amiruddin Shari, berkata, seramai 135 pemain profesional dan amatur bakal berentap bermula esok hingga 26 November ini.
“Pandemik Covid-19 yang melanda negara selama dua tahun, telah menghalang kami untuk menganjurkan sebarang acara golf profesional seperti ini.
“Bila dengar ada peluang untuk menjadi tuan rumah untuk ADT, kami cepat-cepat rebut peluang tersebut, walaupun ketika saat akhir,” katanya dalam satu sidang media PKNS Selangor Masters 2022 disini, hari ini.
Tambah beliau, kejohanan yang ditaja oleh Perbadanan Kemajuan Negeri Selangor (PKNS) ini juga, diadakan sempena Ulang Tahun Hari Keputeraan ke-77 Sultan Selangor, Sultan Sharifuddin Idris Shah.
Menurutnya lagi, golf memainkan peranan penting dalam usaha berterusan negeri tersebut dalam memacukan ekonomi pelancongan sukan dan berharap dapat menjadi tuan rumah lagi buat Kejohanan Sea Masters dalam Jelajah Asia pula.

Sementara itu, jumlah wang hadiah terkumpul untuk minggu ini adalah AS$150,000 (RM687,000).
Pemain Thailand nombor satu dan dua dalam Order of Merit ADT ialah Suteepat Prateeptienchai dan Chonlatit Chuenboonngam, masing-masing telah memenangi AS$57,538 (RM263,524) dan AS$56,138 (RM257,112) setakat ini.
Pada penghujung musim, 10 profesional terbaik dalam Order of Merit akan memperoleh tiket untuk berentap dalam Jelajah Asia.
Pemain Malaysia Sharifuddin Ariffin dan Paul San yang masing-masing berada di kedudukan ke-7 dan ke-9, mahu memanfaatkan peluang bermain di negara sendiri untuk berjaya ke Jelajah Asia 2023.
Turut berpeluang untuk mara ke 10 teratas ialah Ervin Chang, yang menduduki tempat ke-15 dan kurang lebih AS$3,000 (RM13,740) daripada tempat ke-10 Naraajie Ramadhanputra dari Indonesia.
Cabaran ketara dari Malaysia termasuk juga Ben Leong yang menduduki tempat ke-50 dalam Order of Merit Jelajah Asia, Galven Green, Khor Kheng Hwai, Danny Chia, Airil Rizman dan veteran M. Ramayah. – KOSMO! ONLINE


28 Ahli Parlimen BN kini di WTCKL
Oleh KOSMO!

22 November 2022, 10:49 pm
KUALA LUMPUR – 28 Ahli Parlimen dari Barisan Nasional (BN) ketika ini sedang berkumpul di Menara Dato Onn, Pusat Dagangan Dunia (WTCKL), bagi menghadiri Mesyuarat Dewan Tertinggi BN kali kedua, hari ini.
Perjumpaan malam ini difahamkan melibatkan dua mesyuarat khas iaitu mesyuarat Dewan Tertinggi BN dan Ahli Parlimen BN, bermula pukul 8.30 malam tadi.
Seorang yang belum tiba ialah Ahli Parlimen Putatan, Datuk Shahelmey Yahya, manakala Ahli Parlimen Parit Sulong, Datuk Seri Dr Noraini Ahmad pula difahamkan tidak dapat hadir ekoran tidak sihat.
Mesyuarat tersebut dipercayai berkaitan dengan laporan Kosmo! petang ini mengenai titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah supaya 30 ahli Dewan Rakyat daripada BN menghadap Seri Paduka Baginda di Istana Negara esok.
Sebelumnya, Pegerusi Pakatan Harapan (PH), Datuk Seri Anwar Ibrahim memaklumkan jawatan Perdana Menteri masih kosong dan masih terbuka selepas majlis mengadap Yang di-Pertuan Agong di Istana Negara hari ini.
Dalam masa sama, Pengerusi Perikatan Nasional (PN), Tan Sri Muhyiddin Yassin mendedahkan cadangan Al-Sultan Abdullah supaya Perikatan Nasional (PN) bekerjasama dan Pakatan Harapan (PH) untuk membentuk kerajaan perpaduan.

“Tuanku mencadangkan kami (PN) dan PH bekerjasama untuk membentuk kerajaan perpaduan, tetapi kami telah membincangkan perkara itu sejak awal lagi kami tidak akan bekerjasama dengan PH,” katanya pada sidang media di kediamannya di Bukit Damansara, petang ini. – KOSMO! ONLINE.


30 Ahli Parlimen BN diminta menghadap Agong esok
Oleh AHMAD SHAHERMAN SHAMSURI

22 November 2022, 6:52 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitahkan 30 ahli Dewan Rakyat daripada Barisan Nasional (BN) menghadap Seri Paduka Baginda di Istana Negara esok.
Pengelola Bijaya Diraja Istana Negara, Datuk Seri Ahmad Fadil Shamsuddin berkata, sesi menghadap secara individu itu dijadualkan berlangsung pada pukul 10.30 pagi esok.
Jelas beliau, proses itu adalah bertujuan supaya Yang di-Pertuan Agong dapat membuat keputusan bagi melantik seorang ahli Dewan Rakyat yang pada hemat Seri Paduka Baginda mungkin mendapat kepercayaan majoriti ahli Dewan Rakyat sebagai Perdana Menteri seperti yang diperuntukan di bawah Perkara 43[2)(a) Perlembagaan Persekutuan.
“Baginda mungkin mendapat kepercayaan majoriti ahli Dewan Rakyat sebagai Perdana Menteri seperti yang diperuntukan di bawah Perkara 43[2)(a) Perlembagaan Persekutuan.
“Seri Paduka Baginda menyeru dan menasihati seluruh rakyat agar bersabar dan bertenang sehingga proses pembentukan kerajaan baharu dan pelantikan bakal Perdana Menteri Malaysia ke-10 selesai, ” katanya dalam satu kenyataan di sini hari ini.
Pada masa sama, Ahmad Fadil berkata, Al-Sultan Abdullah turut menyeru rakyat untuk bersama mendoakan semoga proses tersebut dipermudahkan dan berjalan lancar demi kepentingan tanah air yang tercinta.

“Seri Paduka Baginda mengajak rakyat bersama mendoakan agar negara dan rakyat sentiasa dirahmati, diberkati dan dilindungi daripada sebarang bentuk bencana dan musibah,” ujarnya.-KOSMO! ONLINE


Agong cadang gabung dengan PH, kami tolak – Muhyiddin
Oleh ZULKIFLI MANZOR

22 November 2022, 7:08 pm
KUALA LUMPUR – Pengerusi Perikatan Nasional (PN), Tan Sri Muhyiddin Yassin menegaskan gabungannya mendapat sokongan lebih 112 Ahli Parlimen untuk membentuk kerajaan Persekutuan.
Menurut beliau, dokumen sokongan itu telah diserahkan kepada Istana Negara sebelum Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitahkan beliau ke Istana Negara hari ini.
“Tuanku mencadangkan kami (PN) bekerjasama dan Pakatan Harapan (PH) untuk membentuk kerajaan perpaduan, tetapi kami telah membincangkan perkara itu sejak awal lagi kami tidak akan bekerjasama dengan PH,” katanya pada sidang akhbar di kediamannya di Bukit Damansara di sini hari ini. – KOSMO! ONLINE


Bakal PM-10 masih jadi tanda tanya | 15 MINIT MMTV 22 November 2022
Oleh KOSMO!

22 November 2022, 7:11 pm


TM rekod untung RM265.2 juta
Oleh KOSMO!

22 November 2022, 5:58 pm
PETALING JAYA – Telekom Malaysia Berhad (TM) terus memperlihatkan trajektori pertumbuhan stabil bagi suku tahun ketiga berakhir 30 September 2022 setelah merekodkan hasil operasi berjumlah RM3.16 bilion, 12.7 peratus lebih tinggi daripada RM2.8 bilion pada tempoh sama tahun lalu.
Kecekapan kos perniagaan lebih baik daripada perbelanjaan operasi berhemah, berserta program-program pengoptimuman membawa kepada perolehan sebelum faedah dan cukai (EBIT) RM604.8 juta, peningkatan 38.2 peratus daripada RM437.5 juta pada suku ketiga 2021.
Keuntungan selepas cukai dan kepentingan tanpa kawalan (PATAMI) bagaimanapun susut kepada RM265.2 juta, 2.2 peratus lebih rendah disebabkan pembayaran cukai yang lebih tinggi dan kerugian pertukaran mata wang asing atas pinjaman.
Kumpulan turut membuat perbelanjaan modal sebanyak 19.1 peratus daripada hasil pada suku berkenaan, yang berjumlah RM603.7 juta bagi memenuhi permintaan pelanggan menerusi perluasan fiber, pemodenan rangkaian dan naik taraf teknologi.
Ketua Pegawai Eksekutif Kumpulan TM, Imri Mokhtar berkata, momentum pertumbuhan TM dijangka berterusan bagi tahun 2022 dalam segmen perniagaan terasnya iaitu Unifi, TM One dan TM Wholesale.
“Kami akan terus melabur dalam keupayaan teknologi kami, bidang pertumbuhan baharu iaitu FMC (fixed-mobile converged) dan penyelesaian digital, serta dalam pembinaan kapasiti dan bakat digital dalam TM sambil kekal fokus meningkatkan jumlah pelanggan dan meneruskan disiplin kos operasi.

“2022 merupakan tahun untuk kami membina daya tahan komersial kami bagi mendepani cabaran tahun 2023, iaitu penyusutan pertumbuhan ekonomi, kos rantaian bekalan yang tinggi dan perbelanjaan pelanggan yang lebih berhati-hati,” katanya dalam satu kenyataan. – KOSMO! ONLINE


Lelaki diberkas, seludup dadah 23.1 kg guna kereta keluarga
Oleh DIYANATUL ATIQAH ZAKARYA

22 November 2022, 5:56 pm
MELAKA – Seorang lelaki sanggup menggunakan kereta milik keluarganya untuk menyeludup keluar dadah jenis syabu seberat 23.1 kilogram yang bernilai RM834,768, bagi pasaran luar negara.
Kegiatan suspek berusia 50 tahun itu bagaimanapun berjaya dihidu polis sebelum diberkas dalam serbuan kira-kira pukul 12.10 tengah malam tadi di Pulau Melaka, di sini.
Ketua Polis Melaka, Datuk Zainol Samah berkata, hasil risikan selama sebulan, pasukan Jabatan Siasatan Jenayah Narkotik (JSJN) Melaka bersama anggota Batalion 6, Pasukan Gerakan Am (PGA), Johor berjaya mengesan pergerakan suspek di lokasi berkenaan.
“Ketika serbuan dilakukan, suspek cuba melarikan diri namun dia telah dikepung seramai 18 pegawai dan anggota yang berada di lokasi.
“Hasil pemeriksaan kenderaan jenis Saga BLM dipandu, kita menjumpai tiga beg galas mengandungi bungkusan teh Cina berwarna kuning yang didalamnya berisi dadah syabu,” katanya dalam sidang akhbar di Ibu Pejabat Polis Kontinjen (IPK) Melaka, hari ini.
Antara dadah yang dirampas.
Tambahnya, tangkapan itu adalah yang pertama melibatkan penyeludupan di Pulau Melaka dan pihak polis percaya ia menjadi lokasi baharu ‘transporter’ selepas kawasan lazim iaitu di perairan di Tanjung Kling telah dikawal rapi penguat kuasa.

Mengulas lanjut beliau berkata, hasil semakan lanjut, suspek didapati telah menggunakan kenderaan milik keluarganya untuk melakukan kegiatan itu yang dipercayai aktif sejak sebulan lalu.
“Suspek merupakan warga tempatan yang berasal dari Johor dan telah menggunakan kereta keluarganya untuk menyeludup keluar dadah ini.
“Lelaki tersebut juga masih bujang dan mempunyai empat rekod lampau di bawah Seksyen 4B(a) Akta Rumah Judi Terbuka, Seksyen 39(B) dan Seksyen 56 (1) Akta Imigresen serta Seksyen 6 (1) Akta Kakisan dan Letupan,” katanya.
Ujarnya, hasil ujian saringan air kencing ke atas lelaki berkenaan bagaimanapun didapati negatif dan suspek kini direman selama tujuh hari membantu siasatan di bawah Seksyen 39B Akta Dadah Berbahaya 1952. – KOSMO! ONLINE


Mayat warga emas dijangkiti Covid-19 ditemui reput dalam rumah
Oleh AIMUNI TUAN LAH

22 November 2022, 5:36 pm
GUA MUSANG – Mayat seorang lelaki warga emas yang dijangkiti Covid-19 ditemui dalam keadaan reput di ruang tamu rumahnya di Projek Penempatan Masyarakat Setempat (PPMS) Kesedar Sejahtera di sini semalam.
Mangsa, Mat Daud Che Deraman, 68, yang merupakan bapa tunggal dijumpai kira-kira pukul 11 malam oleh jirannya selepas menghidu bau busuk dari kawasan rumah itu.
Ketua Polis Daerah Gua Musang, Superintendan Sik Choon Foo berkata, sebelum ini, jirannya curiga selepas tiga hari tidak melihat warga emas itu.
Katanya, mangsa yang tidak bekerja tinggal seorang diri selepas kematian isteri empat tahun lalu manakala anak-anaknya pula tinggal di Kota Bharu.
“Jiran mangsa mendapati ada bau busuk di kawasan rumah lelaki itu sejak tiga hingga empat hari yang lalu.
“Selain itu, jiran-jiran lain yang tinggal berhampiran rumah mangsa juga tidak melihat warga emas itu. Saksi yang tidak sedap hati telah pergi ke rumah mangsa dan mendapati pintu rumah tidak berkunci sebelum melihat mangsa terbaring dalam keadaan terlentang di ruang tamu,” katanya dalam satu kenyataan di sini hari ini.

Choon Foo berkata, pemeriksaan lanjut di tempat kejadian mendapati tiada unsur jenayah yang boleh dikaitkan dengan kematian mangsa.
Katanya, mayat mangsa dihantar ke Hospital Gua Musang dan hasil dibedah siasat mendapati warga emas itu tidak mempunyai penyakit kronik.
“Mangsa disahkan meninggal dunia akibat Covid-19 dan kes diklasifikasikan sebagai mati mengejut,” katanya. – KOSMO! ONLINE


[VIDEO] Jawatan PM masih kosong dan masih terbuka – Anwar
Oleh KOSMO!

22 November 2022, 6:04 pm
KUALA LUMPUR – “Jawatan Perdana Menteri masih kosong dan masih terbuka.”
Demikian jawapan ringkas Pegerusi Pakatan Harapan (PH), Datuk Seri Anwar Ibrahim selepas ditanya mengenai status jawatan Perdana Menteri Malaysia ke-10 sebentar tadi.
Beliau ditemui pemberita selepas majlis mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara hari ini. – KOSMO! ONLINE


Bekas jutawan jual sosej tepi jalan untuk bayar hutang lebih RM29 juta
Oleh KOSMO!

22 November 2022, 7:00 pm
BEIJING – Seorang bekas jutawan yang bankrap di China, Tang Jian menjadi tajuk utama berita kerana beliau merancang untuk membayar hutangnya sebanyak 46 juta yuan (RM29.4 juta) dengan menjual sosej panggang di gerai makanan di tepi  jalan.
Menurut Asian One, Jian, 52, mendapat pujian daripada orang ramai di negara komunis itu dengan rancangannya untuk mengumpulkan wang dengan membuka gerai di bandar Hangzhou, timur China untuk membayar balik hutangnya.
Bekas jutawan itu berhutang melibatkan jutaan yuan selepas beliau jatuh muflis, menurut laporan Qianjiang Evening News.
Jian yang merupakan pemilik restoran di bandar Hangzhou, China dianggap sebagai salah seorang ahli perniagaan paling berjaya di seluruh Wilayah Zhejiang.
Pada usia 36 tahun, beliau sudah memiliki rangkaian restoran dan telah mengumpulkan kekayaan tetapi pada tahun 2005, Jian memutuskan untuk melabur sebahagian besar wangnya ke dalam industri kejuruteraan dan beliau mengalami kerugian serta dibebani dengan hutang.
Beliau juga terpaksa menjual restoran, rumah dan keretanya dan berdepan hutang jutaan yuan,  menyebabkan idea mendapat idea menjual sosej.

Bekas jutawan itu pernah berkata dalam satu wawancara bahawa beliau pernah dilahirkan tanpa mempunyai ‘apa-apa’ dan perlu terus belajar untuk menghadapi kesukaran dengan tenang dan mara ke hadapan dengan berani.
Kisah Jian dan video yang menunjukkan beliau mengendalikan gerai sosejnya di Zhejiang menjadi tular baru-baru ini dan memberikan inspirasi kepada ramai orang untuk mencari kekuatan dalam menghadapi kesukaran hidup. – Agensi


SUV rempuh kedai Apple, seorang terbunuh
Oleh KOSMO!

22 November 2022, 6:04 pm
BOSTON, MASSACHUSETTS – Sebuah kenderaan utiliti sukan (SUV) merempuh sebuah kedai peralatan elektronik Apple, menyebabkan seorang mangsa maut serta mencederakan beberapa yang lain, lapor akhbar Metro UK.
Kenderaan jenis Toyota 4Runner berwarna hitam itu merempuh premis yang terletak di bandar Hingham, negeri Massachusetts, sejurus sebelum pukul 11 pagi (waktu tempatan) semalam.
Seorang lelaki meninggal dunia, manakala 16 yang lain cedera dalam insiden yang dikategorikan sebagai ‘jenayah’, kata Peguam Daerah Plymouth, Tim Cruz.
Rempuhan itu menyebabkan lubang besar terbentuk pada cermin bahagian hadapan kedai.  Kenderaan itu kemudian tersekat pada bahagian dinding belakang kedai, mengakibatkan sebilangan pelanggan terperangkap di dalam premis itu.
Menurut laporan, 16 mangsa yang cedera dibawa ke Hospital South Shore dan dua lagi dikejarkan ke hospital  lain di kawasan Boston.
“Sukar untuk digambarkan keadaan pagi ini dan orang ramai masih keliru melihat apa yang telah berlaku.

“Siasatan sedang dijalankan dan kami tidak dapat memaklumkan banyak perkara ketika ini,” kata Cruz.
Beberapa mangsa yang cedera dirawat di luar kedai oleh petugas kecemasan sejurus selepas kejadian berlaku dengan sebuah helikopter perubatan dikerah ke lokasi tersebut.
Polis turut menghubungi trak tunda untuk mengalihkan kenderaan SUV terbabit yang masih berada di dalam premis pada pukul 1.30 petang (waktu tempatan).
Menurut seorang saksi, Frank O’Brien, dia  terkejut melihat bagaimana kenderaan tersebut dipandu laju dan merempuh kedai Apple itu.
“Pemandunya pasti memandu dengan amat laju yang menyebabkan dia merempuh kedai Apple itu sehingga ke bahagian belakang kedai,” katanya. – Agensi


Buruh warga China maut ketika pasang besi projek ECRL
Oleh ROHANA MOHD. NAWI

22 November 2022, 5:46 pm
PASIR PUTEH – Seorang buruh warga China maut selepas rebah semasa melakukan kerja-kerja pemasangan besi jambatan Projek Laluan Rel Pantai Timur (ECRL) di Kampung Kandis, Bukit Yong di sini kelmarin.
Mangsa, Qui Daq Qing, 51, pengsan kira-kira pukul 11 pagi sebelum disahkan meninggal dunia dua jam kemudian ketika menerima rawatan di Hospital Raja Perempuan Zainab II (HRPZ II), Kota Bharu.
Ketua Polis Daerah Pasir Puteh, Superintendan Zaizul Rizal Zakaria berkata, siasatan awal mendapati, mangsa yang bekerja sebagai buruh secara tiba-tiba rebah ketika melakukan kerja-kerja pemasangan besi.
Menurutnya, mangsa yang tinggal di Kampung Wakaf Lichong di sini kemudian dilihat dalam keadaan lemah sebelum dibawa ke HRPZ II oleh majikannya.
“Mangsa kemudian disahkan meninggal dunia selepas menjalani rawatan di hospital. Pemeriksaan turut mendapati mangsa negatif Covid-19.
“Mayat mangsa sudah dibedah siasat di HRPZ II dan kes diklasifikasikan sebagai mati mengejut,” katanya dalam satu kenyataan hari ini. – KOSMO! ONLINE


Bom kereta meletup di Selatan Thai, seorang terbunuh, 28 cedera
Oleh KOSMO!

22 November 2022, 5:30 pm
BANGKOK – Seorang mangsa meninggal dunia dan lebih 24 orang cedera di Thailand selepas bom kereta meletup di luar fasiliti polis hari ini, kata seorang gabenor wilayah.
Serangan berlaku waktu tengah hari di Narathiwat yang merupakan salah sebuah wilayah paling selatan di Thailand.
Konflik tahap rendah membelenggu selatan Thai sejak 2004 yang membunuh lebih 7,000 orang selepas kumpulan-kumpulan pemisah melancarkan penentangan di rantau dengan penduduk majoriti beragama Islam itu kerana menuntut lebih banyak kuasa autonomi.
Gabenor Narathiwat, Sanan Pongaksorn berkata, seorang suspek memandu sebuah kereta ke dalam kawasan fasiliti polis sebelum meninggalkan kenderaan itu.
Sebutir bom meletup tidak lama kemudian selepas kereta suspek diparkir, katanya sambil menambah, polis sedang memeriksa rakaman sistem televisyen litar tertutup untuk mengenal pasti suspek dan menyiasat motif serangan.
Beliau berkata, seorang mangsa terbunuh, manakala 28 yang lain cedera termasuk dua orang dalam keadaan kritikal.  – AFP


Tanam jambang dilarang dalam Islam
Oleh MOHD. HUSNI MOHD. NOOR

22 November 2022, 5:26 pm
PUTRAJAYA – Gaya lelaki tanpa jambang sememangnya tidak boleh dipisahkan, malah ia turut menjadi trend kepada golongan itu untuk kelihatan lebih menarik dan tampan.
Namun, apa hukumnya jika mencipta jambang melalui kaedah menanam bagi lelaki yang secara semula jadinya tidak ditumbuhi jambang.
Pejabat Mufti Wilayah Persekutuan (PMWP) menerusi artikel terbaharunya menegaskan, mencipta jambang dengan kaedah menanam semata-mata ingin menjaga imej adalah dilarang dalam Islam.
Menurutnya, rawatan kosmetik yang boleh mengubah ciptaan hanya boleh diterima pada situasi keperluan mendesak dan bukan semata-mata untuk kecantikan (tahsiniyyah).
“Sekiranya tujuan menanam jambang kerana kecacatan atau kesan terbakar, ditimpa penyakit dan seumpamanya yang menyebabkan kerosakan pada jambangnya, maka ia diharuskan.
“Perkara itu diharuskan bagi membaik pulih keadaan jambangnya dengan syarat diambil bulu daripada bahagian tubuhnya sahaja,” katanya.

Susulan itu, pihaknya menasihati kepada mana-mana doktor kecantikan dan perubatan yang pakar dalam dalam bidang tersebut agar mengenal pasti pelanggan yang datang untuk menanam jambang.
Jelasnya lagi, pakar hanya boleh menerima pelanggan yang menepati syarat-syarat telah ditetapkan oleh syarak, iaitu tujuan penyembuhan penyakit atau menghilangkan aib.
Tambah PMWP lagi, proses tanam jambang melibatkan pemindahan helaian bulu yang diambil daripada satu bahagian badan dan dipindahkan ke garis rahang di mana sahaja agar dapat tumbuh.
“Menanam jambang bagi mereka yang tiada jambang berbeza dengan mereka yang sedia tumbuh  jambang secara fitrah.
“Bahkan mereka yang semula jadi tumbuh janggut mahupun jambang digalakkan untuk membiarkan janggut terus tumbuh secara semula jadi,” katanya. – KOSMO! ONLINE


Muhyiddin pulang ke Bukit Damansara
Oleh ZULKIFLI MANZOR

22 November 2022, 5:31 pm
KUALA LUMPUR – Pengerusi Perikatan Nasional (PN), Tan Sri Muhyiddin Yassin tiba di kediamannya di Bukit Damansara di sini kira-kira pukul 5.15 petang ini.
Terdahulu, beliau dan Pengerusi Pakatan Harapan (PH), Datuk Seri Anwar Ibrahim dititah menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara pada pukul 4.30 petang tadi.
Ia ekoran tiada ahli Dewan Rakyat yang mendapat kepercayaan majoriti mudah, maka Seri Paduka Baginda menitah perkenan untuk ketua-ketua gabungan PH dan PN menghadap Seri Paduka Baginda. – KOSMO! ONLINE


TNB sudah siap sedia hadapi banjir
Oleh SITI A'ISYAH SUKAIMI

22 November 2022, 5:18 pm
PETALING JAYA – Semua perkhidmatan teknikal Tenaga Nasional Berhad (TNB) telah bersiap siaga dengan persiapan yang menyeluruh bagi menghadapi musim tengkujuh.
Ketua Pegawai Rangkaian Pembahagian TNB, Wan Nazmy Wan Mahmood berkata, ia termasuk membuat penambahbaikan kepada beberapa infrastruktur kritikal miliknya yang terletak di kawasan berpotensi ditenggelami air banjir.
Menurutnya, kesemua empangan hidroelektrik TNB juga telah dipastikan berada dalam keadaan baik untuk terus berfungsi sebagai tebatan banjir dan antaranya dengan mengurangkan paras air empangan secara berperingkat mulai Julai lalu.
“TNB telah memasang tembok penahan sistem perparitan di Pencawang Masuk Utama (PMU) dan meninggikan aras platform peralatannya, manakala set-set janakuasa bergerak serta janakuasa mudah alih serta perkakas kritikal seperti bot, telefon satelit dan lampu limpah ditempatkan di lokasi-lokasi strategik.
“Langkah-langkah lain adalah mengubah lokasi dan meningkatkan ketinggian menara penghantaran untuk memastikan tiada risiko menara tumbang,” katanya dalam satu kenyataan hari ini.
Beliau memberitahu, bilik gerakan TNB di negeri yang terbabit banjir akan diaktifkan untuk memantau keadaan dan menyalurkan maklumat terkini bekalan elektrik.

“Sekali lagi kami ingin menasihatkan orang ramai supaya mengutamakan aspek keselamatan, sentiasa berwaspada serta mematuhi arahan pihak berkuasa sekiranya premis mereka dinaiki air.
“Jika ada pencawang elektrik ditenggelami air dan operasinya terpaksa dihentikan, penyambungan semula hanya akan dibuat TNB selepas keadaan selamat,” ujarnya. – KOSMO! ONLINE


Penyokong Terengganu merusuh serang bas pasukan Selangor ditahan
Oleh TENGKU DANISH BAHRI TENGKU YUSOFF

22 November 2022, 5:06 pm
KUALA NERUS – Seorang penyokong bola sepak Terengganu ditahan polis ekoran kekecohan berlaku selepas perlawanan separuh akhir Piala Malaysia antara Terengganu FC (TFC) dan Selangor malam tadi.
Ketua Polis Terengganu, Datuk Rohaimi Md. Isa berkata, seramai kira-kira 300 penyokong TFC telah berkumpul di laluan keluar penyokong dan pasukan Selangor selepas perlawanan berakhir pada pukul 11.30 malam.
Beliau berkata, sekumpulan penyokong tersebut kemudiannya telah membaling batu dan objek keras ke arah bas membawa pemain Selangor yang mengakibatkan cermin dan tingkap kenderaan itu rosak.
“Seorang lelaki berusia 27 tahun dari Kampung Manir di sini ditahan polis ketika sedang melakukan perbuatan (membaling batu) terbabit.
“Pihak pengurusan Selangor turut membuat laporan polis di Balai Polis Gong Badak, Kuala Nerus berhubung kes tersebut,” katanya di sini hari ini.
Rohaimi berkata, semua bas penyokong Selangor kemudiannya diiringi pihak polis untuk memasuki Lebuh Raya Pantai Timur 2 (LPT2) pada pukul 2 pagi.

Dalam perlawanan di Stadium Sultan Mizan Zainal Abidin malam tadi, Selangor mara ke final Piala Malaysia dengan agregat 3-2 mengatasi TFC meskipun tewas 0-1 dalam aksi timbal balik kedua. – KOSMO! ONLINE


Sultan Johor kurnia Datuk kepada empat individu
Oleh KHAIRUL MOHD. ALI

22 November 2022, 4:52 pm
JOHOR BAHRU – Sultan Johor, Sultan Ibrahim Sultan Iskandar berkenan mengurniakan Darjah Sultan Ibrahim Johor Yang Amat Disanjungi Pangkat Yang Kedua, Datuk Mulia Sultan Ibrahim Johor (DMIJ) yang membawa gelaran Datuk kepada empat individu.
Individu tersebut adalah Duta Besar Malaysia ke Korea Selatan, Datuk Lim Juay Jin dan Ketua Unit Penjagaan Luka (Wound Care) Jabatan Perubatan Hospital Kuala Lumpur, Prof. Datuk Dr. Harikrishna K.R. Nair.
Dua lagi merupakan Ahli Penasihat Jumaah Majlis DiRaja Johor, Prof. Datuk Dr. Kassim Thukiman dan Ketua Pegawai Eksekutif Kumpulan Prasarana Rakyat Johor (KPRJ), Datuk Lukman Abu Bakar.
Majlis pengurniaan darjah tersebut berlangsung di Balai Mengadap Istana Bukit Serene, di sini bersempena sambutan Ulang Tahun Hari Keputeraan Sultan Johor, hari ini.
Berangkat sama, Tunku Mahkota Johor, Tunku Ismail Sultan Ibrahim; Tunku Temenggong Johor, Tunku Idris Iskandar; Tunku Panglima Johor, Tunku Abdul Rahman dan Tunku Putera Johor, Tunku Abu Bakar.
Dalam upacara sama, Sultan Johor turut berkenan Darjah Sultan Ibrahim Johor Yang Amat Disanjungi Pangkat Ketiga Setia Mulia Sultan Ibrahim Johor (SIJ) kepada sembilan individu.

Antara penerima anugerah itu termasuklah Juruiring Tentera Sultan Johor, Kolonel Mohd. Shawal Arbanyin; Juruiring Polis Sultan Johor, Asisten Superintend-’ Mohd. Irwan Rasul dan Juruiring Tentera Sultan Johor, Leftenan Komander Bakhri Shah Abdullah.
Penerima lain termasuklah Pengurus Besar (Pembangunan Hartanah) YPJ Holdings Sdn. Bhd., Nor Azleena Abdul Rahman; Ketua Pegawai Eksekutif Invest Johor, Zarina Abdul Kadir; Setiausaha Bahagian, Bahagian Pengurusan Sumber Manusia Pejabat Setiausaha Kerajaan Johor, Ahmad Nazir Mohd. Nasir dan Ketua Pegawai Eksekutif Perbadanan Pengangkutan Awam Johor, Abdul Malik Ismail.
Turut terima anugerah, Ketua Penolong Pengarah Bahagian Dakwah Jabatan Agama Islam Negeri Johor, Mohd. Zamri Kambari dan Setiausaha Pertama Kedutaan Besar Malaysia di Korea Selatan, Muhammad Haidas Muhammad Sharif Song. – KOSMO! ONLINE


Cristiano Ronaldo individu pertama miliki 500 juta pengikut Instagram
Oleh KOSMO!

22 November 2022, 5:03 pm
LONDON – Bintang bola sepak, Cristiano Ronaldo menjadi individu pertama di dunia yang memiliki seramai 500 juta pengikut di laman perkongsian gambar Instagram, lapor akhbar The Sun semalam.
Penyerang Manchester United itu mencatatkan bilangan pengikut Instagram kurang sedikit daripada 500 juta sebelum dia ditemu bual oleh pengacara TalkTV, Piers Morgan.
Kejayaan terbaharu itu muncul selepas Ronaldo memuat naik sekeping gambar sudah  diedit memaparkan dirinya dan seorang lagi bintang bola sepak, Lionel Messi sedang bermain catur dengan kerja sama Louis Vuitton.
Hantaran tersebut mendapat lebih 36 juta tanda suka dalam masa hanya sehari.
Morgan merakamkan ucapan tahniah buat Ronaldo dan dalam masa sama,  mengingatkan peminat Ronaldo bahawa Messi merupakan pesaing terdekat bintang tersebut dengan kekurangan lebih 100 juta pengikut.
“Berita terkini. Cristiano Ronaldo menjadi individu pertama yang mencapai 500 juta pengikut Instagram, 124 juta lebih ramai berbanding pesaing terdekatnya, Lionel Messi yang berada di tempat kedua. Tahniah Cristiano,” kata Morgan.

Sementara itu, pelakon Dwayne Johnson (The Rock)  berada di tempat kelima dengan bekas bintang WWE itu memiliki 348 juta pengikut.
Selebriti , Kylie Jenner berada di tempat ketiga dan diikuti penyanyi, Selena Gomez di tempat keempat.
Selebriti lain yang berada dalam senarai utama ialah penyanyi, Ariana Grande di tempat keenam dan diikuti dengan Kim Kardashian, Beyonce, Khloe Kardashian serta Justin Bieber. – Agensi


Warga emas didenda RM30,000 abai anjing peliharaan hingga mati
Oleh NOOR HASLIZA NUSI

22 November 2022, 4:59 pm
GEORGE TOWN – Seorang warga emas dikenakan hukuman denda RM30,000 oleh Mahkamah Sesyen di sini hari ini setelah didapati mengabaikan empat ekor anjing peliharaan sehingga menyebabkan seekor daripadanya mati dua tahun lalu.
Hakim Mazdi Abdul Hamid menjatuhkan hukuman tersebut ke atas tertuduh, Ho Yuh Ma, 63, selepas mendapati pihak pembelaan gagal menimbulkan keraguan munasabah di akhir kes pembelaan.
Mengikut pertuduhan, tertuduh selaku orang kena saman (OKS) didapati secara tidak munasabah meninggalkan empat ekor anjing tanpa jagaan, makanan dan minuman hingga menyebabkan kesakitan dan penderitaan yang tidak sepatutnya sehingga salah seekornya mati di tempat kejadian.
Yuh Ma didakwa melakukan kesalahan tersebut di sebuah rumah di Jalan Sam Ah Chow, Tanjung Bungah di sini pada 17 Julai 2020.
OKS yang bekerja sendiri dituduh melakukan kesalahan itu mengikut Sesyen 29(1)(e)Akta Kebajikan Haiwan 2015 dan jika sabit kesalahan, boleh dihukum mengikut Seksyen 29(1) akta sama.
Jika sabit kesalahan, tertuduh boleh dikenakan denda tidak kurang RM20,000 dan tidak lebih RM100,000 atau penjara tidak lebih tiga tahun atau kedua-duanya.

Pendakwaan dikendalikan Pegawai Pendakwa Raya Jabatan Perkhidmatan Veterinar, Roziman Awang Tahrin dan Tuan Anuar Sulzi Tuan Abdullah manakala tertuduh diwakili peguam, Datuk Baldev Singh Bhar.
Dalam prosiding, Roziman memohon mahkamah mengambil kira sensitiviti kes tersebut yang telah menyebabkan kematian seekor anjing selain menetapkan hukuman berat berbentuk pengajaran terhadap OKS supaya perkara sama tidak berulang.
Menurutnya lagi, hukuman tersebut juga dapat memberi mesej kepada masyarakat supaya tidak mengabaikan kebajikan haiwan.
Mahkamah kemudiannya menetapkan hukuman denda sebanyak RM30,000 dan lapan bulan penjara sekiranya tertuduh gagal membayar denda ditetapkan.
Bagaimanapun, Kosmo! difahamkan yang tertuduh gagal menjelaskan denda tersebut. – KOSMO! ONLINE


NH EV Tech lancar motosikal elektrik, harga bermula RM9,000
Oleh KOSMO!

22 November 2022, 5:01 pm
KUALA LUMPUR– Ni Hsin EV Tech Sdn. Bhd., iaitu anak syarikat milik penuh Ni Hsin Group Berhad menyasarkan untuk menjual 45,000 unit motosikal elektrik terbaharu keluarannya, TailG dalam tempoh tiga tahun akan datang.
Pengarah Urusan NH EV Tech, Khoo Chee Kong berkata, sasaran tersebut meliputi jualan di seluruh rantau Asia Pasifik.
Malah jelasnya, syarikat sedang berunding dengan beberapa organisasi, syarikat berkaitan kerajaan (GLC), agensi kerajaan dan peniaga untuk mempromosikan, memasarkan dan mengedarkan motosikal elektrik di rantau ini.
“Model perniagaan kami merangkumi modul jualan langsung dan sewa milik kepada perniagaan serta pengguna,” katanya selepas majlis pelancaran motosikal berkenaan di sini hari ini.
Model tersebut, iaitu TailG Ebixon Bold dan TailG Ebixon Torq, masing-masing dalam kategori kegunaan peribadi dan komersial, dipasang di kemudahan pembuatan syarikat di Seri Kembangan, Selangor.
Proses konseptualisasi, penyelidikan dan pembangunan serta percubaan model baharu itu memakan masa lebih dua tahun dengan kerjasama rapat daripada rakan kongsi, Dongguan Tailing Motor Vehicle Co. Ltd.

TailG Ebixon Torq untuk kegunaan komersial.
Harga TailG Ebixon Bold adalah RM9,000 manakala TailG Ebixon Torq berharga RM14,888.
Sempena pelancarannya, Ni Hsin turut akan menandatangani Memorandum Perjanjian dengan MIMOS Berhad, Projek Lintasan Kota Holdings Sdn. Bhd., HAI-O Enterprise Sdn. Bhd. dan PT Winn Pratama Indonesia bagi membantu pemasaran, promosi dan pengedaran motosikal berkenaan.
Pasaran skuter dan motosikal elektrik global dianggarkan berkembang pada kadar pertumbuhan tahunan kumulatif (CAGR) 10.2 peratus kepada AS$93.9 bilion (RM429.36 bilion) menjelang 2031. – KOSMO! ONLINE


Shila Amzah jawab isu ‘buat muka’, tak boleh dikritik
Oleh NUR AL-FAIRUZA SYARFA NOR SAIDI

22 November 2022, 4:50 pm
PETALING JAYA – Sering menunjukkan muka berkerut ketika menerima komen juri pada setiap minggu di konsert Gegar Vaganza musim kesembilan (GV9), Shila Amzah dituduh tidak boleh menerima kritikan.
Bagaimanapun jelas Shila, 32, reaksi tersebut berlaku secara tidak sengaja kerana dia terlalu fokus untuk mendengar kritikan daripada juri dengan teliti.
“Bayangkan kalau sudah habis lakukan persembahan dengan penat, kemudian kena bagi tumpuan pula untuk mendengar komen juri. Saya pula apabila fokus, muka akan automatik berkerut.
“Lagipun saya pakai monitor telinga, suara juri tidak boleh didengari melalui alat tersebut.
“Kalau nak keluarkan, memang tidak sempat jadi saya harus mendengar dengan teliti sehingga tidak sengaja mengerutkan muka,” ujarnya kepada Kosmo! Online.
Perkara berkenaan menjadi isu selepas ada pengguna Twitter mendakwa penyanyi itu tidak boleh menerima komen negatif kerana ekpresi wajahnya sering berubah.

Malah pengguna itu juga mengandaikan keadaan tersebut punca Shila mudah terkesan dengan kritikan netizen.
Menjawab dakwaan tersebut, pelantun lagu Patah Seribu itu berkata, dia tidak menghalang pengguna media sosial melontarkan pandangan masing-masing.
Bagaimanapun, dia lebih gemar untuk mendengar perkara tersebut secara bersemuka.
“Orang dalam Twitter mempunyai jari untuk menulis pendapat mereka.
“Saya teringin nak berjumpa dan mendengar perkara sebegini secara bersemuka,” katanya.
Pada minggu separuh akhir GV9 yang berlangsung Ahad lalu, Shila berjaya mara ke pusingan final bersama lima lagi peserta iaitu Jaclyn Victor, Tomok, Bob Yusof, V.E dan Hazrul Nizam. – KOSMO! ONLINE


Balu guru tiga minggu kematian suami terima manfaat YGMB
Oleh MOHD AZLI ADLAN

22 November 2022, 4:29 pm
HULU TERENGGANU – Seorang balu guru terharu menerima manfaat Skim Keahlian Yayasan Guru Malaysia Berhad (YGMB) sebanyak RM29,000 tidak sampai tiga minggu selepas kematian suaminya.
Jalimie Abdul Jalil, 52, berkata, suaminya, Allahyarham Shairun Mahyuddin Ibrahim meninggal dunia akibat kanser hati pada 3 November lalu.
“Permohonan manfaat Skim Keahlian YGMB dibuat pada minggu lepas (14 November lalu).
“Alhamdulillah manfaat tersebut diterima hari ini (semalam),” katanya di Sekolah Kebangsaan (SK) Ajil di sini hari ini.
Terdahulu beliau menerima manfaat khairat kematian tersebut daripada Pengarah Pendidikan Negeri Terengganu, Abdul Muie Ngah.
Hadir sama, Ketua Pegawai Eksekutif YGMB, Datuk Wan Munadi Wan Mamat.

Selain Jalimie, dua lagi penerima manfaat khairat kematian tersebut ialah waris Norhisyamuddin Abd. Ghani dan Mohd. Zaki Mat Salleh.
Kedua-dua waris kedua-dua yang meninggal dunia baru-baru ini masing-masing menerima manfaat khairat kematian RM8,000 dan RM27,024.79. – KOSMO! ONLINE


‘Nenek’ Orang Asli fasih cakap Inggeris dengan pelancong asing
Oleh MUHAMMAD HAIKAL RAMLI

22 November 2022, 4:24 pm
PETALING JAYA – Keramahan seorang warga emas Orang Asli yang fasih bertutur dalam bahasa Inggeris undang rasa kagum orang ramai.
Perkongsian sebuah video di akaun TikTok @ryoq_radak, memaparkan seorang ‘nenek’ yang mesra berbual dengan pelancong asing yang melancong di kawasan kampung mereka.
Selepas video itu telah tular, majoriti orang ramai meninggalkan pelbagai reaksi termasuklah rasa kagum dengan intelektual warga emas tersebut biarpun tinggal di pedalaman
“Hebatnya makcik, itulah bukti bahawa pelajaran dalam Malaysia sudah membatasi segenap ceruk kampung,” komen seorang pengguna TikTok.
“Dia bercakap dalam gaya bahasa yang betul dan kelihatan tidak kekok sekali, kalau nenek pun boleh, orang muda apatah lagi, utamakan bahasa Melayu dan belajar bahasa lain juga untuk pengetahuan,” komen pengguna TikTok yang lainnya.
Dalam sudut lain, terdapat juga orang ramai yang berpendapat kebanyakan warga emas memang fasih berbahasa asing kerana mereka dahulunya bersekolah pada zaman British dan banyak aliran Inggeris.

“Dahulu banyak aliran Inggeris, semua subjek menggunakan bahasa Inggeris kecuali agama Islam dan bahasa Melayu,” tulis pengguna TikTok itu.
“Arwah ayah saya pun fasih bertutur dalam bahasa Inggeris dengan adik-beradiknya sebab dahulu tahun 60-an, dia sekolah orang putih, majoriti orang lama pandai berbahasa Inggeris,” komen pengguna yang lainnya.
Setakat ini, perkongsian video yang tular itu telah meraih lebih 300,000 tontonan, 14,700 tanda suka dengan 252 perkongsian dan dihujani dengan pelbagai komen daripada orang ramai. – KOSMO! ONLINE


Muhyiddin tinggalkan Bukit Damansara dipercayai ke Istana Negara
Oleh ZULKIFLI MANZOR

22 November 2022, 4:19 pm
KUALA LUMPUR – Pengerusi Perikatan Nasional (PN), Tan Sri Muhyiddin Yassin dilihat meninggalkan kediamannya di Bukit Damansara di sini kira-kira pukul 4 petang ini.
Beliau dipercayai menuju ke Istana Negara susulan titah Yang di Pertuan Agong, Al-Sultan Abdullah Ri’ayatuddin Al-Mustafa Billah Shah supaya ketua PN dan Pakatan Harapan menghadap Baginda pada pukul 4.30 petang ini. – KOSMO! ONLINE


Muhyiddin tiba lima minit awal dari Anwar di Istana Negara
Oleh KOSMO!

22 November 2022, 4:37 pm
KUALA LUMPUR – Rombongan beberapa kenderaan yang membawa Pengerusi Perikatan Nasional (PN), Tan Sri Muhyiddin Yassin tiba di pekarangan Pintu 2 Istana Negara pada pukul 4.06 petang tadi.
Selang lima minit kemudian, kelihatan kenderaan yang membawa Pengerusi Pakatan Harapan (PH), Datuk Seri Anwar Ibrahim pula masuk ke Istana Negara melalui pintu sama.
Terdahulu, Yang di-Pertuan Agong, Al-Sultan Abdullah Ri’ayatuddin Al-Mustafa berkenan menitahkan semua ketua parti politik dan gabungan parti politik yang mendapat jumlah kerusi yang banyak pada Pilihan Raya Umum ke-15 (PRU15) menghadap baginda di Istana Negara pada pukul 4.30 petang hari ini.
Datuk Pengelola Bijaya Diraja Istana Negara Datuk Seri Ahmad Fadil Shamsuddin dalam kenyataan berkata, Seri Paduka Baginda menerima pemakluman berkenaan gabungan parti-parti politik pasca PRU15 bagi pembentukan kerajaan baharu.
“Memandang tiada ahli Dewan Rakyat yang mendapat kepercayaan majoriti mudah, maka Seri Paduka Baginda menitah perkenan untuk ketua -ketua gabungan PH dan PN menghadap baginda pada pukul 4.30 petang ini di Istana Negara.
“Seri Paduka Baginda menyeru dan menasihati seluruh rakyat bersabar dan bertenang sehingga proses pembentukan kerajaan baharu dan pencalonan bakal Perdana Menteri Malaysia ke-10 selesai,” katanya. – KOSMO! ONLINE


Agong titah Anwar, Muhyiddin ke Istana Negara
Oleh NUR ALWANI ZAFIRAH KHAIRUL

22 November 2022, 4:12 pm
KUALA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menitahkan semua ketua parti politik dan gabungan parti politik yang mendapat jumlah kerusi yang banyak pada Pilihan Raya Umum ke-15 (PRU15) menghadap baginda di Istana Negara pada pukul 4.30 petang ini.
Datuk Pengelola Bijaya Diraja Istana Negara Datuk Seri Ahmad Fadil Shamsuddin dalam kenyataan berkata, Seri Paduka Baginda menerima pemakluman berkenaan gabungan parti-parti politik pasca PRU15 bagi pembentukan kerajaan baharu.
“Memandang tiada ahli Dewan Rakyat yang mendapat kepercayaan majoriti mudah, maka Seri Paduka Baginda menitah perkenan untuk ketua-ketua gabungan Pakatan Harapan (PH) dan Perikatan Nasional (PN) menghadap pada pukul 4.30 petang ini di Istana Negara.
“Seri Paduka Baginda menyeru dan menasihati seluruh rakyat bersabar dan bertenang sehingga proses pembentukan kerajaan baharu dan pencalonan bakal Perdana Menteri Malaysia ke-10 selesai,” katanya. – KOSMO! ONLINE


Tiada sebarang sokongan BN kepada Muhyiddin – Zambry
Oleh KOSMO!

22 November 2022, 4:02 pm
KUALA LUMPUR – Dewan Tertinggi Barisan Nasional (BN) memutuskan bahawa tiada mana-mana Ahli Parlimen BN yang memberikan sokongan kepada Tan Sri Muhyiddin Yassin sebagai calon Perdana Menteri Ke-10.
Setiausaha Agung BN, Datuk Seri Dr. Zambry Abd. Kadir dalam kenyataannya berkata, pemakluman mengenai perkara itu juga telah dibuat kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
“Dewan Tertinggi juga mengambil pendirian terbuka untuk berbincang dengan pihak-pihak yang berkenaan bagi memastikan sebuah kerajaan dapat dibentuk demi kepentingan negara dan kesejahteraan rakyat.
“Sehubungan itu, BN meminta semua pihak yang berkaitan agar bertenang (cooling-off period) ketika mendepani situasi politik negara,” katanya.
Katanya lagi, dengan pendirian dan keputusan yang dicapai kedudukan BN adalah kekal seperti sekarang. – KOSMO! ONLINE


Dua adinda Sultan Kelantan capai persetujuan kes tuntutan saman
Oleh MUHAMMAD AYMAN GHAFFA

22 November 2022, 4:47 pm
KOTA BHARU -Dua adinda Sultan Kelantan, Tengku Muhammad Fakhry Petra dan Tengku Amalin A’ishah Putri telah mencapai persetujuan berhubung tuntutan saman terhadap sebuah syarikat pertanian berkenaan bayaran sewa tiga bidang tanah milik keluarga diraja itu di Lojing, Gua Musang seluas 7.4 hektar.
Pesuruhjaya Kehakiman Mahkamah Tinggi Kota Bharu, Datuk Mohamad Abazafree Mohd. Abbas merekodkan penghakiman persetujuan yang dicapai kedua-dua pihak tanpa pengakuan terhadap liabiliti apabila defenden turut bersetuju membayar amaun yang dipersetujui kepada plaintif.
Tengku Muhammad Fakhry Petra yang juga Tengku Bendahara Kelantan dan Tengku Amalin A’ishah Puteri sebagai plaintif memfailkan saman dengan menamakan Datuk Heng Poi Hong sebagai defendan pertama dan United SFL Plantation Sdn. Bhd. sebagai defenden kedua.
Saman difailkan menerusi Tetuan Esmael, Nor & Co. manakala defendan diwakili oleh Tetuan Ahmad Deniel, Ruben & Co.
Mengikut penyata tuntutan, defendan menyewa tanah tersebut dengan mengusahakan tanaman sayuran seperti kubis dan tomato sejak tahun 2006.
Berdasarkan persetujuan, penyelesaian telah dicapai dengan defendan bersetuju untuk membayar sejumlah wang termasuk bayaran sewa tertunggak bermula Jun sehingga November tahun ini.

Dalam pada itu, peguam plaintif, Esmael Shah Shahrurin berkata, Tengku Muhammad Fakhry dan Tengku Amalin A’ishah Puteri mahu menyelesaikan kes tersebut secara baik tanpa perbicaraan di mahkamah.
Menurutnya, kedua-dua plaintif prihatin terhadap rakyat dan mahu mengambil pendekatan praktikal untuk menjaga hubungan bersama defenden selain keharmonian antara institusi diraja dan rakyat.
“Tengku Muhammad Fakhry dan Tengku Amalin A’ishah Puteri amat mendokong prinsip raja dan rakyat berpisah tiada. Jadi, kedua-dua belah pihak bersetuju untuk tidak meneruskan tuntutan saman itu, katanya ketika ditemui pemberita di luar Mahkamah Tinggi di sini semalam.
Sementara itu, peguam defendan, Weera Premananda berkata, beliau bersyukur apabila kes tersebut diselesaikan secara aman.
Menurutnya, penyelesaian kes tersebut sekali gus dapat menjimatkan masa dan segala prosedur lain sekiranya proses perbicaraan dijalankan.
“Hubungan anak guam saya yang juga penyewa tiga bidang tanah itu dengan kedua-dua adinda Sultan Kelantan sudah lama. Apabila kes ini dapat diselesaikan, ia sekali gus dapat meneruskan hubungan baik antara mereka,” katanya. – KOSMO! ONLINE


Konsert sulung ditunda, Hael Husaini janji kelainan
Oleh MOHAMMAD SHAHEMY AZMI

22 November 2022, 4:00 pm
PETALING JAYA – Konsert sulung penyanyi dan juga komposer Hael Husaini Live In KL yang sepatutnya diadakan pada 4 Disember depan ditunda ke tarikh baharu iaitu pada 19 Februari 2023.
Penganjur dan juga peneraju hiburan, Rocketfuel Entertainment menerusi satu kenyataan memaklumkan, lokasi konsert bagaimanapun masih dikekalkan iaitu di Zepp Kuala Lumpur.
Ketua Rocketfuel Entertainment, Feros Sayna berkata, pihaknya memohon maaf kepada peminat Hael atas penukaran tarikh baharu yang dirasakan lebih wajar.
“Bagi pihak pengurusan, kami ingin memohon maaf atas penukaran tarikh konsert pada 19 Februari 2023.
“Kepada pembeli tiket konsert, jangan risau kerana tiket kekal sah pada tarikh yang telah dijadualkan semula,” katanya.
Ujar Feros lagi, sebagai tambahan, Rocketfuel menjanjikan sebuah persembahan konsert hebat dan penuh bertenaga berkonsepkan ‘boogie shoes’ untuk kepuasan penonton.

“Pihak kami menjanjikan sebuah konsert yang energetik dan penuh bertenaga berkonsepkan ‘boogie shoes’. Penonton digalakkan bernyanyi dan menari bersama-sama Hael sepanjang konsert nanti.
“Rocketfuel sangat menitikberatkan perasaan peminat Hael supaya tidak berasa kecewa kerana dia sendiri mahu memberikan yang terbaik,” kata Feros.
Sementara itu menurut Hael, 34, sebagai penyanyi, mengadakan sebuah konsert sudah menjadi impiannya sejak dahulu.
Bagaimanapun, impian penyanyi lagu Jampi itu hanya terlaksana selepas 15 tahun dia bertapak dalam industri.
“Banyak yang ingin saya tonjolkan pada malam konsert nanti yang berkonsepkan festival.
“Saya menganggap konsert ini sebagai pementasan perjalanan karier seni saya secara muzikal, bagaimana saya bermula sebagai penyanyi dan juga pencipta lagu,” katanya.
Dalam pada itu, Hael turut mengucapkan terima kasih kepada peminat kerana bersabar dengan penundaan tarikh konsertnya.
“Saya ingin memohon maaf atas sebarang kesulitan yang timbul,” katanya. – KOSMO! ONLINE


Mohd. Shukri angkat sumpah MB Perlis baharu
Oleh NORLIDA AKMAR IDROS dan SYED AZLAN SAYED HIZAR

22 November 2022, 4:40 pm
ARAU – Pengerusi Perikatan Nasional (PN) Perlis, Mohd. Shukri Ramli mengangkat sumpah sebagai Menteri Besar Perlis di Istana Arau di sini hari ini.
Mohd. Shukri, 61, yang merupakan Ahli Dewan Undangan Negeri (ADUN) Sanglang dari Pas itu menerima watikah pelantikan dan mengangkat sumpah jawatan di hadapan Raja Perlis, Tuanku Syed Sirajuddin Putra Jamalullail.
Berangkat sama ialah Raja Muda Perlis, Tuanku Syed Faizuddin Putra Jamalullail.
Istiadat Pelantikan dan Angkat Sumpah Jawatan Menteri Besar tersebut berlangsung kira-kira pukul 4 petang tadi.
Mohd. Shukri yang merupakan Pesuruhjaya Pas Perlis adalah pesara guru yang berkhidmat dari tahun 1985 hingga 2013.
Beliau antaranya berkhidmat di Sekolah Kebangsaan (SK) Beraya, Miri; SK Pulo, Kuching, SK Padang Keria, SK Dato Wan Ahmad, SK Felda Mata Ayer, SK Sanglang dan SK Sungai Baru.

Mohd. Shukri adalah lulusan Institut Perguruan Rajang, Sarawak.
Selain itu, Mohd. Shukri juga merupakan seorang pemimpin yang sangat dihormati berikutan sifatnya yang mesra dan berjiwa rakyat.
Pada Pilihan Raya Umum ke-15 (PRU15), PN Perlis berjaya membentuk kerajaan negeri apabila menang besar dengan menawan ketiga-tiga Parlimen serta 14 daripada 15 Dewan Undangan Negeri (DUN).
PN memenangi semua kerusi Parlimen iaitu Padang Besar, Kangar dan Arau serta kesemua DUN kecuali di Indera Kayangan yang dimenangi calon Pakatan Harapan, Gan Ay Ling.
Keputusan itu sekali gus menyebabkan kerajaan negeri yang ditadbir Barisan Nasional (BN) sebelum ini kini beralih kepada PN.
Ia sekali gus menamatkan penguasaan lebih 60 tahun BN di Perlis.
Bekas Menteri Besar dari BN, Datuk Seri Azlan Man juga tewas di DUN Bintong kepada calon PN, Fakhrul Anwar Ismail yang menang dengan majoriti 4,329. – KOSMO! ONLINE


Wanita Vietnam direman kes bunuh penjual buah
Oleh NOR SHAFAWATI YUP

22 November 2022, 4:33 pm
SEREMBAN – Seorang wanita warga Vietnam direman tujuh hari bermula hari ini bagi membantu siasatan kes bunuh seorang penjual buah di sebuah apartmen di Taman Bukit Delima di sini malam semalam.
Wanita berusia 33 tahun itu direman sehingga 28 November ini bagi membantu siasatan mengikut Seksyen 302 Kanun Keseksaan kerana membunuh.
Perintah reman dikeluarkan oleh Majistret Naziah Mohd. Alias di Mahkamah Majistret Sivil di sini.
Dalam pada itu, Ketua Polis Daerah Seremban, Asisten Komisioner Nanda Maarof berkata, motif kejadian itu dipercayai cemburu, namun belum dapat disahkan hubungan antara mangsa seorang lelaki tempatan, Lim Swee Syhong, 50, dengan wanita Vietnam terbabit.
“Kejadian dipercayai ada unsur cemburu. Setakat ini, tiada dokumen sah yang boleh mengesahkan hubungan mereka,” katanya ketika dihubungi di sini hari ini.
Media melaporkan, seorang lelaki ditemui mati dengan kesan luka pada rusuk kanan dipercayai ditikam di sebuah rumah apartmen di Taman Bukit Delima di sini malam semalam selepas berlaku pergaduhan dengan seorang wanita.

Mayat lelaki berusia 50-an itu ditemui kira-kira pukul 9.30 malam dalam keadaan terlentang di ruang tamu rumah.
Sebaik tiba di lokasi terdapat seorang wanita di dalam rumah dalam keadaan panik dan kesedihan.


Guna akal, jangan percaya bulat-bulat – Daiyan Trisha
Oleh NUR EMIRA SAIZALI

22 November 2022, 2:49 pm
PETALING JAYA – Risau dengan sentimen perkauman yang semakin berleluasa selepas Pilihan Raya Umum ke-15 (PRU15), pelakon popular, Daiyan Trisha terpanggil menyuarakan kebimbangan terhadap kecenderungan masyarakat yang berlumba-lumba menyebarkan sesuatu maklumat sehingga merosakkan keharmonian negara.
Daiyan, 30, berkata, setiap perkara yang dimuat naik dalam media sosial seharusnya berbentuk fakta dan bukannya tuduhan atau dakwaan tidak berasas.
“Saya sedar sangat mudah untuk kita dapat mesej berbaur sentimen perkauman dan ekstremis yang sedang berleluasa dalam media sosial.
“Sebelum percaya bulat-bulat, saya nak ingatkan bahawa gunalah otak dan logik akal untuk berfikir.
“Jangan pandang remeh isu sensitif dan terlampau ikut emosi tanpa mendalami situasi sebenar yang terjadi,” katanya dalam satu hantaran InstaStory.
Pelakon drama Projek: Anchor SPM itu juga risau sekiranya isu perkauman yang kini hangat diperkatakan akan mengulangi semula kejadian yang tidak diingini.

“Buka mata dan minda kita, pandang ke depan supaya masalah dapat diatasi dan bukan diulangi.
“Saya risau dan takut untuk keselamatan dan kesejahteraan kita semua,” ujarnya.
Dalam pada itu, dia juga mahu semua pihak melakukan kajian terlebih dahulu mengenai sesuai itu sebelum menyebarkannya dalam media sosial.
Malah sifat empati dan berfikiran rasional perlu ada dalam diri setiap individu terutama golongan muda sekiranya ingin mengulas sesuatu isu sensitif.
“Internet dan buku ada. Buat kajian, baca dan belajar serta cari fakta terlebih dahulu.
“Kalau kita boleh taip komen yang tidak berasas, kita juga boleh menulis dalam ruangan carian Google ataupun bertanya orang yang lebih tahu tentang isu-isu yang sedang heboh.
“Saya alu-alukan pengikut saya untuk konsikan kepada rakan semua tentang pentingnya empati, berakal panjang dan sikap rasional,” katanya lagi.
Selepas berakhir PRU15 pada 19 November lalu, media sosial dibanjiri dengan penyebaran mesej berbaur perkauman terutama mengenai peristiwa berdarah 13 Mei 1969. – KOSMO! ONLINE


Pembentukan kerajaan: Agong bakal buat keputusan dalam masa terdekat
Oleh KOSMO!

22 November 2022, 2:50 pm
KUALA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan membuat keputusan mengenai pembentukan kerajaan baharu serta pemilihan Perdana Menteri ke-10 dalam masa terdekat.
Beginda mengulas, setakat pukul 2.20 petang, baginda masih belum melihat dan meneliti sebarang Surat Akuan Berkanun daripada mana-mana parti politik.
“Biar saya buat keputusan dalam masa terdekat. Sabar saya baru balik daripada urusan bersama kerabat.
“Biar saya tengok siapa ada majoriti dahulu.
“Saya tak boleh beri apa-apa maklum balas setakat ini kerana saya belum lihat apa-apa lagi,” titah baginda.
Baginda berkata demikian ketika berkenan bertemu pengamal media di Pinti 2 Istana Negara sebentar tadi.

Sementara itu, baginda turut menzahirkan pesanan agar semua pihak dan rakyat Malaysia dapat menerima sebarang keputusan yang bakal diputuskan nanti.
“Kena bersabar terima keputusan rakyat, keputusan wakil-wakil rakyat dan kena terima keputusan saya.
“Kekal rasional dan kita perlu terima kenyataan untuk negara tercinta,” titah baginda. – KOSMO! ONLINE


Warisan sokong kerjasama PH dan BN bentuk kerajaan
Oleh FLORINA DERIS

22 November 2022, 2:51 pm
PETALING JAYA – Parti Warisan Sabah menyatakan sokongannya terhadap kerjasama antara Pakatan Harapan (PH) dan Barisan Nasional (BN) yang menduduki jumlah kerusi tertinggi dalam Pilihan Raya Umum Ke-15 (PRU15) baru-baru ini.
Presiden Parti Warisan Sabah, Datuk Seri Mohd. Shafie Apdal berkata, Warisan memberikan sokongannya terhadap PH dan BN kerana kedua-duanya memiliki jumlah kerusi mencukupi bagi membentuk sebuah kerajaan dan majoriti daripada pengundi juga telah memilih parti tersebut.
“PH dan BN patut diberi peluang bagi membentuk sebuah kerajaan,” katanya menerusi satu kenyataan hari ini.
Beliau juga berharap agar PH serta BN dapat bersama-sama berganding bahu demi membentuk sebuah kerajaan Persekutuan yang stabil dan negara yang bersatu padu. – KOSMO! ONLINE


38 terbunuh dalam kebakaran di tengah China
Oleh KOSMO!

22 November 2022, 3:55 pm
BEIJING – Seramai 38 orang terbunuh dan dua yang lain cedera dalam kebakaran sebuah kilang di tengah China, lapor media pemerintah hari ini, manakala pihak berkuasa menyalahkan pekerja kerana melakukan aktivitik kimpalan secara haram.
Agensi berita Xinhua melaporkan, kebakaran itu berlaku di sebuah kilang di Bandar Anyang dalam Wilayah Henan tengah hari semalam.
Pasukan penyelamat menerima aduan kebakaran itu pukul 4.22 petang (waktu tempatan) di kilang milik Anyang Kaixinda Trading Co., Ltd.
“Selepas menerima aduan, pasukan bomba segera mengerahkan anggota-anggotanya ke lokasi kejadian,” demikian menurut stesen televisyen pemerintah, CCTV.
Menurutnya, api berjaya dipadamkan sekitar pukul 11 malam hari yang sama.
Rakaman dari lokasi kejadian yang dikongsikan CCTV memaparkan asap tebal berwarna hitam menyelubungi udara dengan sekurang-kurangnya dua jentera bomba berada dalam kedudukan untuk memadamkan api.

Di samping mangsa yang maut, dua orang dihantar ke hospital kerana kecederaan yang tidak mengancam nyawa, lapor akhbar pemerintah, People’s Daily.
Pihak berkuasa berkata, suspek-suspek penjenayah berkaitan kebakaran itu telah ditahan.
CCTV kemudian melaporkan bahawa siasatan awal mendapati kebakaran itu dicetuskan oleh aktiviti kimpalan elektrik berikutan pekerja -pekerja melanggar langkah keselamatan. – AFP


Mahkamah: Mahu dengar isu bidang kuasa sebelum rayuan Rosmah
Oleh NORLIZAH ABAS

22 November 2022, 3:11 pm
PUTRAJAYA – Mahkamah Rayuan akan mendengar penghujahan lanjut sama ada ia mempunyai bidang kuasa mendengar dua rayuan Datin Seri Rosmah Mansor untuk menyingkirkan hakim perbicaraan kes pengubahan wang haram dan pengelakan cukai yang dihadapinya.
Panel tiga hakim diketuai oleh Datuk Hanipah Farikullah menangguhkan rayuan yang sepatutnya didengar hari ini bagi membolehkan kedua-dua pihak memfailkan penghujahan bertulis berhubung isu interlokutori yang dibangkitkan oleh mahkamah.
Beliau yang bersidang bersama Datuk Ahmad Nasfy Yasin dan Datuk Nordin Hassan memberikan tempoh sebulan untuk penyediaan hujahan lanjut.
Terdahulu, Hakim Hanipah membangkitkan persoalan berhubung isu interlokutori sama ada panel itu mempunyai bidang kuasa mendengar kedua-dua rayuan Rosmah.
Beliau mengarahkan pihak-pihak berhujah sama ada keputusan Hakim Mohamed Zaini Mazlan yang enggan menarik diri daripada perbicaraan kes pengubahan wang haram dan pengelakan cukai, tertakluk di bawah definisi Seksyen 3 dibaca bersama Seksyen 51 Akta Mahkamah Kehakiman (CoJA) 1964.
Seksyen 3 menyatakan ‘keputusan’ termasuklah penghakiman, hukuman atau perintah, tetapi tidak termasuk apa-apa ketetapan yang dibuat dalam perjalanan sesuatu perbicaraan atau pendengaran apa-apa kausa atau perkara yang tidak melupuskan hak pihak-pihak secara muktamad.

Ujar Hakim Hanipah, isu sama ada keputusan Hakim Mohamed Zaini boleh dirayu atau sebaliknya, tidak dibangkitkan oleh kedua-dua pihak sebelum ini.
Panel itu turut mengarahkan kedua-dua pihak berhujah berhubung isu ‘res jucicata’ yang mana prinsip undang-undang itu menyatakan suatu perkara yang telah dikemukakan dan diputuskan oleh mahkamah berasingan, tidak boleh lagi dibangkitkan di mahkamah lain.
“Panel ini mahukan kedua-dua pihak berhujah lanjut berhubung isu bidang kuasa dan prinsip undang-undang ‘res judicata’ sebelum mahkamah mendengar kedua-dua rayuan perayu (Rosmah).
“Mahkamah memberikan tempoh sebulan bagi kedua-dua pihak menyediakan penghujahan bertulis dan nas undang-undang,” ujar Hakim Hanipah.
Rosmah diwakili peguam Datuk Geethan Ram Vincent dan Datuk Firoz Hussein Ahmad Jamaluddin manakala Timbalan Pendakwa Raya Kanan Datuk Gopal Sri Ram mewakili pihak pendakwaan. – KOSMO! ONLINE


Saksi 3 kematian, mental Mafarikha hampir ‘koyak’
Oleh HANISAH SELAMAT

22 November 2022, 3:04 pm
PETALING JAYA – Menyaksikan kematian tiga pesakit kritikal di depan mata sendiri antara pengalaman ngeri dilalui penyanyi Mafarikha Akhir sepanjang sebulan ditempatkan di sebuah hospital akibat Covid-19 tahap lima.
Akuinya yang turut ditebuk pada tulang rusuk kanan berikutan paru-paru tidak stabil, situasi dilalui membuatkan mentalnya hampir terjejas namun dapat dikawal supaya kekal tenang.
“Sejak 24 Oktober, tiga pesakit kritikal meninggal dunia di sebelah saya. Untuk kekal waras di hospital bukan mudah tapi hidup mesti diteruskan.
“Saya telah melihat banyak (perkara) sepanjang 29 hari ini, seperti pesakit yang jantungnya berhenti selama enam minit dan hidup semula tetapi mati beberapa jam kemudian.
“Lagi lama dekat sini, saya fikir mungkin bertukar jadi doktor atau jururawat,” luah penyanyi Angin itu menerusi hantaran dalam InstaStory.
SEBULAN di wad pemantauan, Mafarikha Akhir sudah dipindahkan ke wad biasa selepas menunjukkan perkembangan positif.
Wanita berusia 29 tahun yang selesa disapa Mafa itu tidak ketinggalan berkongsi momen yang dirasakan lucu apabila jururawat memintanya mengira angka satu hingga 10.

Pada masa sama, dia turut berkongsi beberapa adab ketika melawat pesakit yang ditidurkan atau separuh sedar sebagai ingatan kepada semua.
“Pelawat jangan meraung atau menangis sekuat-kuatnya ketika melawat pesakit. Jangan cuba kejut pesakit kerana mereka ditidurkan secara sengaja dan bukan tidur sendiri.
“Cuba buat mereka rasa tenang sebab pesakit boleh mendengar. Selain itu, bercakap dengan nada perlahan dan tenang. Jangan baca ayat kuat-kuat atau meraung.
“Jaga adab. Cakap kepada pesakit bahawa mereka akan hidup lebih lama lagi dan semua orang sedang menunggu mereka bangun. Jadi, pesakit secara tidak langsung akan berjuang untuk terus hidup,” katanya.
Penyanyi itu dimasukkan ke hospital di Kajang hujung bulan lalu sejurus tiba di Malaysia selepas pulang dari bulan madu bersama suaminya, Muhammad Zariq Noorulyusaa di Istanbul, Turkiye.
Ketika ini, genap 30 hari dia ‘berkampung’ di wad pemantauan sebelum dipindahkan ke wad biasa selepas menunjukkan perkembangan positif. – KOSMO! ONLINE


Mahkamah: Suami tular pukul isteri dijel 3 bulan, denda
Oleh NUZULSHAM SHAMSUDDIN

22 November 2022, 2:40 pm
KAJANG – “Seorang isteri adalah pendamping bukannya ‘punching bag’. Harap hukuman dapat memberi pengajaran kepada kamu, jangan buat lagi pada anak, isteri dan pada sesiapa sekali pun”.
Itu nasihat yang diberikan Majistret Nik Siti Norazlini Nik Mohamed Faiz selepas menjatuhkan hukuman penjara tiga bulan dan denda RM2,000 terhadap seorang suami yang tular memukul isterinya di sebuah rumah minggu lalu.
Mahkamah turut memerintahkan hukuman penjara itu bermula dari tarikh tertuduh ditangkap pada 19 November lalu. Sekiranya tertuduh gagal membayar jumlah denda tersebut dia boleh dipenjara selama sebulan.
Terdahulu tertuduh Reduan Mahamood, 58, yang merupakan ahli perniagaan itu mengaku bersalah di Mahkamah Majistret di sini hari ini atas pertuduhan mendatangkan kecederaan terhadap isterinya.
Mengikut pertuduhan, Reduan dengan sengaja mendatangkan kecederaan ke atas Adrina Mohd. Ariff, 45, dengan cara memukul dan menendang mangsa menggunakan tangan dan kaki.
Kesalahan itu dilakukan di sebuah unit kondominium di Batu 9, Cheras di sini pukul 5.13 petang pada 14 November lalu (2022) yang didakwa mengikut Seksyen 323 Kanun Keseksaan.

Hukuman bagi seksyen itu memperuntukkan penjara maksimum setahun atau denda maksimum RM2,000 atau kedua-duanya sekali jika sabit kesalahan.
Semasa prosiding, peguam Mohd. Shafiq Ahmed Bazari yang mewakili tertuduh merayu agar anak guamnya dikenakan hukuman ringan dengan alasan pengakuan salah telah menjimatkan masa mahkamah.
“Tertuduh yang juga menghidap penyakit jantung, kencing manis dan darah tinggi merupakan penanggung utama keluarga selain telah insaf dengan kesalahan yang dilakukan,” kata peguam itu.
Bagaimanapun Timbalan Pendakwa Raya Norfarhanim Abdul Halim memohon mahkamah mengenakan hukuman sewajarnya sebagai pengajaran agar tertuduh lebih bijak dalam mengambil sebarang tindakan pada masa akan datang.
Tular video lelaki pijak dan pukul isteri di media sosial baru-baru ini.
Kosmo! Online 19 November lalu melaporkan seorang lelaki yang tular pijak dan pukul isteri di hadapan kanak-kanak perempuan akhirnya berjaya ditahan pihak polis di kawasan Setapak.
Ketua Polis Daerah Kajang, Asisten Komisioner Mohd. Zaid Hassan berkata, tangkapan itu dibuat selepas
Ibu Pejabat Daerah (IPD) Kajang telah menerima satu laporan berkenaan kes keganasan rumah tangga.
Menurut Mohd. Zaid pengadu yang juga mangsa berusia 45 tahun memaklumkan telah dipukul menggunakan tangan dan kaki menyebabkannya mengalami kecederaan pada tubuh badan.
Sebelum itu, Kosmo! Online melaporkan perbuatan seorang lelaki dipercayai suami tular di media sosial apabila mendera seorang wanita di sebuah rumah.
Tanpa mengetahui di mana lokasi dan tarikh kejadian itu berlaku menyaksikan seorang wanita dan kanak-kanak wanita turut berada di dalam video berkenaan.
Dalam video berdurasi satu minit tujuh saat yang tular di aplikasi Tiktok itu menunjukkan lelaki berambut panjang itu menarik tudung wanita berkenaan sebelum mangsa di heret dan di tendang di bahagian muka serta badan berkali-kali.
Kanak-kanak perempuan itu juga kelihatan menangis sambil menangkat tangan sebagai tanda memohon maaf kepada individu berkenaan.
Melalui kapsyen video berkenaan menyatakan lelaki itu didakwa merupakan bekas suami kepada seorang penyanyi. – KOSMO! ONLINE


BN sepakat tidak tandatangani SD
Oleh KOSMO!

22 November 2022, 2:57 pm
KUALA LUMPUR – Semua 30 ahli Parlimen Barisan Nasional (BN) membuat keputusan dan menyuarakan solidariti untuk tidak menandatangani sebarang surat akuan berkanun (SD).
Perkara tersebut didedahkan oleh Ahli Majlis Kerja Tertinggi (MKT) UMNO, Datuk Seri Jalaluddin Alias kepada media selepas menghadiri Mesyuarat Dewan Tertinggi BN yang diadakan di Menara Dato Onn, hari ini.
“Tiada surat akuan berkanun ditandatangani. Keputusan telah dibuat dan semua 30 Ahli Parlimen telah menyuarakan solidariti dan membuat keputusan.
“Akan ada pengumuman kemudian dan akan tahu dari situ,” katanya sebelum berlalu meninggalkan Menara Dato Onn, hari ini.
Sementara itu, Ketua Perhubungan UMNO Sabah, Datuk Seri Bung Moktar Radin turut mengesahkan tiada sebarang SD ditandatangani dalam mesyuarat tersebut.
“We decide nothing. Whatever we decide must be for one team (Kami tidak memutuskan apa-apa. Apa sahaja yang kami putuskan pastinya untuk satu pasukan) ,” katanya. – KOSMO! ONLINE


Bela hak wanita, Puteri Sarah mahu bertanding PRU16
Oleh NUR EMIRA SAIZALI

22 November 2022, 3:30 pm
PETALING JAYA – Demi memartabatkan hak kaum wanita, pelakon Puteri Sarah melahirkan hasrat ingin menjadi calon yang akan bertanding untuk Pilihan Raya Umum ke-16 (PRU16) lima tahun akan datang.
Menurut Puteri Sarah, 36, hasrat tersebut tercetus selepas melihat undang-undang yang mempertahankan hak golongan wanita di negara ini masih tidak kuat.
“Lagi lima tahun nak bertanding jugalah untuk pertahankan hak wanita kerana di Malaysia perkara itu masih tidak kuat.
“Perlu ada seseorang yang lantang bercakap untuk semua mangsa,” kata pemilik nama penuh Puteri Sarah Liyana Megat Kamaruddin itu.
Bagi merealisasikan impian tersebut, dia berpendapat harus mendalami dan memahami selok-belok berkaitan undang-undang serta politik.
Tambah bintang drama Suri Hati itu juga, kelayakan dalam bidang pendidikan sangat penting sebelum menceburkan diri dalam dunia politik.

“Politik juga termasuk isu ekonomi, kesihatan dan banyak lagi. Lebih bagus sekiranya memiliki kelayakan diploma atau ijazah dalam bidang politik.
“Perlu juga tahu dari mana untuk bermula, bagi melihat apakah yang diperlukan dalam aspek ekonomi, psikologi dan sosial. Ada yang akan undi saya tak?” katanya lagi.
Sejak kisah pergolakan rumah tangganya menjadi topik hangat, isteri kepada pelakon dan pengarah, Syamsul Yusof itu lantang bersuara dalam media sosial mengenai hak kaum Hawa yang menjadi mangsa penindasan dan keganasan keluarga.
Pergolakan rumah tangga Puteri Sarah dan suaminya, Syamsul Yusof berlarutan sejak empat tahun lalu selepas mendakwa muncul pihak ketiga mengganggunya bermula 2019.
Rentetan itu, dia mengambil tindakan undang-undang dan bakal mengheret wanita yang didakwa menjadi orang ketiga dalam rumah tangganya ke mahkamah pada tahun depan. – KOSMO! ONLINE


PRU15: Calon Pas bagi DUN Tioman diumum esok
Oleh NORHAFIZAN ZULKIFLI

22 November 2022, 3:02 pm
KUANTAN – Perikatan Nasional (PN) Pahang akan mengumumkan calon baharu kerusi Dewan Undangan Negeri (DUN) Tioman esok.
Timbalan Pesuruhjaya Pas negeri, Andansura Rabu berkata, calon yang dipilih daripada Pas itu adalah anak tempatan.
“Kita sudah putuskan calon baharu dan pengumuman untuk memperkenalkan calon akan dibuat esok,” katanya ketika dihubungi hari ini.
Pengundian DUN Tioman ditangguhkan pada 7 Disember selepas calon PN, Md. Yunus Ramli meninggal dunia pada 19 November lalu.
Allahyarham Md Yunus sebelum bertanding kerusi tersebut bersama empat lagi calon lain iaitu calon bebas, Sulaiman Bakar; Osman Bakar dari Parti Perjuang Tanah Air, Mohd Fadzli Mohd Ramly (PH) dan penyandang kerusi terbabit, Datuk Seri Mohd Johari dari BN.
SPR menetapkan penamaan calon kerusi DUN berkenaan pada 24 November ini, sementara pengundian awal pada 3 Disember depan manakala pengundian diadakan pada 7 Disember.


Wanita hamil dicerai suami kerana tidak mahu bayi perempuan
Oleh KOSMO!

23 November 2022, 10:30 pm
BEIJING – Seorang wanita di China diceraikan suaminya kerana hamil anak kelima yang dikhuatiri merupakan bayi perempuan, lapor portal berita Wolipop hari ini.
Hu, 25, sebelum ini telah melahirkan empat anak perempuan justeru, suaminya mahu menceraikannya kerana khuatir anak kelima mereka akan berjantina serupa.
Keluarga lelaki itu mempunyai kefahaman bahawa seorang wanita harus melahirkan anak lelaki untuk meneruskan keturunan. Jika tidak, mereka akan dianggap tidak berbakti.
“Dia mahu berkahwin semula dan mendapat anak lelaki dengan perempuan lain,” jelas Hu.
Akhirnya, Hu terpaksa bersetuju dengan perceraian itu. Empat anaknya masih akan tinggal bersamanya dan suaminya akan memberinya 1,000 yuan (RM639) setiap bulan.
Hu bagaimanapun tidak akan menggugurkan kandungannya dan biarpun sangat sedih serta kecewa dengan keputusan suaminya, dia tidak mampu berbuat apa-apa. – Agensi


Piala Dunia : Jepun ‘mengganas’ benam Jerman di Qatar
Oleh MEJA SUKAN KOSMO!

23 November 2022, 11:17 pm
DOHA – Pasukan Jepun melakukan kejutan apabila membenam Jerman 2-1 sekali gus, meraih tiga mata penuh ketika menewaskan juara empat kali itu pada aksi pembukaan Piala Dunia Kumpulan E di Stadium Antarabangsa Khalifa sebentar tadi.
Pasukan kendalian Hansi Flick yang turun untuk muncul juara ternyata tidak memandang mudah cabaran Jepun sekali gus memberi sepenuh tumpuan untuk mencari kemenangan pada aksi pertama itu.
Meskipun Jerman dilihat menguasai permainan, namun Jepun langsung tidak mengalah apabila berani melakukan asakan dan hampir membuka jaringan seawal minit ke-7 namun, jaringan Daizen Maeda dibatalkan selepas dikesan ofsaid.
Menyedari perlawanan itu berpotensi menjadi penentu impian Jerman untuk melangkah jauh di Piala Dunia, skuad Die Mannschaft terus melakukan asakan demi asakan untuk mencari gol pembukaan bagaimanapun percubaan awal perlawanan tersebut berjaya ditepis penjaga gol Jepun, Shuichi Gonda.
Jerman akhirnya meraih gol pembukaan mereka pada minit ke-32 menerusi sepakan penalti, Ilkay Gundogan selepas penjaga gol Jepun, Gonda melakukan kesilapan menjatuhkan pemain pertahanan, David Raum dalam kotak penalti.
Jepun dilihat tertekan apabila Jerman terus melakukan asakan dan hampir menjaringkan gol kedua menerusi penyerang terbaiknya, Kai Havertz, namun terpaksa dibatalkan selepas dikesan Ofsaid.

Sebaik perlawanan bersambung separuh masa kedua, Jepun dilihat mengubah taktikal perlawanan namun, beberapa percubaan skuad kendalian, Hajime Moriyasu berjaya dipatahkan pemain pertahanan Jerman.
Ketika Jerman sedang mencari gol kedua mereka, Jepun melakukan kejutan apabila berjaya meledak gol penyamaan pada minit ke-74 menerusi Ritsu Doan sekali gus memberi tekanan kepada Jerman.
Lapan minit berselang, Jepun terus mengganas apabila berjaya meledak gol kedua mereka menerusi jaringan pemain gantian, Takuma Asano pada minit ke-83 menerusi hantaran jauh selepas dihadiahkan sepakan percuma.
Jerman yang semakin terdesak untuk memburu jaringan dan mula melancarkan serangan demi serangan, namun Jepun berjaya mengekang asakan tersebut dan mempertahankan kedudukan 2-1 hingga tamat permainan. – KOSMO! ONLINE


Sultan Muhammad V dimasyhurkan sebagai Canselor UMK
Oleh TOREK SULONG

23 November 2022, 9:45 pm
BACHOK – Sultan Kelantan, Tengku Muhammad V dimasyhurkan sebagai Canselor Universiti Malaysia Kelantan (UMK) pada Istiadat Pemasyhuran Canselor, Pro Canselor dan Konvokesyen ke-12 UMK di sini hari ini.
Dalam istiadat sama, Tengku Mahkota Kelantan, Tengku Dr. Tengku Muhammad Fa-iz Petra turut dinobatkan sebagai Pro Canselor UMK.
Naib Canselor UMK, Prof. Datuk Dr. Razli Cheb Razak berkata, UMK meraikan seramai 2,211 graduan menerima Ijazah Sarjana dan Ijazah Doktor Falsafah dalam lima sidang yang bermula hari ini sehingga Jumaat.
Menurutnya, UMK turut meraikan 10 graduan sulung bagi Sarjana Komunikasi Perniagaan dari Fakulti Pengajian Bahasa dan Pembangunan Insan.
“Selain itu, bekas Naib Canselor UMK Prof. Datuk Dr. Radzuan Che Ros turut dianugerahkan Profesor Emeritus atas jasa bakti dan kecemerlangan beliau menerajui UMK.
“Pelbagai kejayaan telah berjaya ditempa UMK. Terbaharu, UMK buat pertama kalinya tersenarai dalam The World University Rankings 2023 apabila berada dalam kedudukan antara 1,201 hingga 1,500,” katanya ketika berucap pada Istiadat Pemasyhuran Canselor, Pro Canselor dan Konvokesyen ke-12 di UMK Kampus Bachok, di sini hari ini.

Katanya, UMK juga adalah universiti awam pertama di Malaysia yang menerima Akreditasi Antarabangsa berkaitan keusahawanan selain diiktiraf sebagai universiti awam keusahawanan pertama oleh Accreditation Council for Entrepreneurial and Engaged University (ACEEU).
Tambahnya, momentum kejayaan itu dizahirkan dalam bentuk pengiktirafan apabila UMK dinobatkan sebagai universiti awam nombor satu di negara ini yang melahirkan bilangan graduan usahawan tertinggi. – KOSMO! ONLINE